21:13, 05.12.2019 // 26115\nХитойда 3D-принтер ёрдамида 500 метрли девор чоп этилди\nХитойнинг Сучжоу шаҳрида 3D-принтерда тайёрланган энг катта объектнинг қурилиши якунланди. Winsun компанияси тошқинлардан ҳимоя учун 500 метр узунликдаги деворни қурди. Бу ҳақда TJournal хабар берди.\nКонструкция алоҳида қисмлардан қурилган, бироқ тўлиқ йиғилган кўринишда девор 3D-принтерда чоп этилган энг йирик объект ҳисобланади. Девор қирғоқ чизиғини сувнинг таъсиридан ҳимоя қилишга имкон беради, тошқинлар пайтида эса у тўлқинларнинг энергиясини ютади.\nОдатда деворлар канал ва дарёлар қирғоқларини ўрашда, қуруқликни сув ювишидан асраш учун фойдаланилади. Қирғоқларни ҳимояловчи деворлар эса ғиштдан фойдаланишни талаб қилади, шунинг учун улар қиммат ва мураккаб лойиҳа ҳисобланади.\nҚирғоқларни ҳимояловчи деворлар қуришда атроф-муҳитга зарар етади — қирғоқни сунъий равишда ўзгартиришга тўғри келади. Winsun компанияси томонидан маълум қилинишича, деворни 3D-принтерда тайёрлаш қирғоқ чизиғини ўзгартирмасликка имкон берди ҳамда анъанавий услубдан арзон ва осонроқ бўлиб чиқди.\n12:21, 27.10.2020 // 98887\n23:01, 27.10.2020 // 94049\n15:34 Кеча // 82582\n21:10, 27.10.2020 // 79947\n12:23 Кеча // 79507


МАКТУБ ВА ЁЛҒОН – "Sharq yulduzi" – "Звезда Востока"\n“Қадрли Клоуд, ниҳоят алвидо айтиш фурсати етди…” Эркак ўқишдан тўхтади. Кўксини қўрқув билан чангаллади, шифокорнинг “дарҳол операция қилишимиз лозим”, деган гапини эслади. Ҳаяжон билан тўртинчи варақнинг сўнгидаги имзога назар ташлади: “Чин юракдан, Гертруда”.\nЭшикдан котиба мўралади.\n– Мен бир-иккита шахсий мактуб ёзишим керак, – деди эркак унга қараб. – Мени ёлғиз қолдир, керак бўлсанг қўнғироқ қиламан.\n– Хўп, жаноб. Плашингизни илиб қўяйми?\n– Йўқ, шарт эмас.\nХодима эҳтиёткорлик билан эшикни ёпди.\n“…фурсати етди. Ортиқ чидай олмайман. Клоуд, мен Италияга кетаяпман. Флоренциядаги виллада яшайман, мени безовта қилмайсан деб умид қиламан. Дўстларимизга ўзинг маълум қиларсан. Аввал Бергревларга айтишдан бошла. Ишонаманки, улар мени тушунишади, энг тўғри йўл – шу…”\nЭркакнинг назарида хат ажрашиш ҳақидаги аризага ўхшаб кетди, вужудида оғриқ сезди.\n“Бир-икки кунда бундан ҳамма хабар топади, лекин яна бир неча кундан кейин можарони унутиб юборишади. Сенга бор гапни тўлиқ тушунтириб беролмайман. Қисқаси, биз бир-биримизга мос эмасмиз, Клоуд. Ўн йиллик турмушимиз буни исботлади, аслида олти-етти йил олдин тушунгандим буни. Ўтган йиллар ичида сен ҳаётимга нуқта қўймоқчи бўлдинг, мени ўлдирдинг…”\n“Уни ўлдирдим?!” Эркак ҳайрат ва айбсизлик ҳисси билан шивирлади.\n“Сен ўз ҳаётинг билан яшар эдинг. Мен-чи, мени ким ўйлайди? Охирги беш йил ичида мен жуда кексайдим, яшашга кучим қолмади. Сабрим ҳам тугади. Мен бу жирканч Файф тоунсда ортиқ яшолмайман”.\nЭркак уни бир неча марта Адлей кўчасида яшашга ундаган. Лекин уни Стаффоршайрда умрбод қолишга мажбур қилмаганди-ку!\n“Сен билан ҳам яшолмайман. Бу – аччиқ ҳақиқат. Сен менинг асабларимни адо қилдинг, ўзингнинг шошма-шошарлигинг, жиддийлигинг билан адо қилдинг. Эсиз асабларим! Сен эса буни тушунмадинг, чунки жуда банд эдинг. Мени ясама севгига қаноат қилиб яшай олади, деб ўйладинг, тўғрими? Сен доимо банд бўладиган сиёсий тушлик ва диний нонушталар аро…”\nЭркак сесканиб кетди. “Йўқ” деди кейин лабини тишларкан, ўзини қўлга олишга ҳаракат қилиб.\n“Сенга азоб бераяпман. Мен жоҳилман. Мени кечириб бўлмайди! Одамлар ҳозир индашмайди. Ўтмишда аёллар қандай соддадил бўлишган, эҳ… Буни биламан. Лекин сенга айтишга мажбур эдим. Сен ўта жиддий одамсан, Клоуд, мен эса ундай эмасман. Шундай туғилганмиз. Сен мендан яхшироқсан, ёки мен сендан яхшиман, демоқчимасман. Биз шунчаки бири-бирига ўхшамаган икки оламмиз, холос. Бахтсизлигимиз шундаки, сен мени тушунолмайсан, бунга уқувинг йўқ. Ҳар ҳолда, бугун эрталабки воқеадан сўнг…”\nВоқеа? Қайси воқеани айтаяпти? Эркак ҳеч нимани эслай олмади. Фақат хотинига: “Хатларни ўқиётганимда халақит берма”, дегани эсида. Лекин мулойим гапирганди-ку. Шунда хотини столдан туриб кетди. Эркак у нонушта қилиб бўлганини учун туриб кетди, деб ўйлаганди.\n“…тушундимки… умуман, бугундан бошлаб сени бошқа безовта қилмасликка аҳд қилдим.”\nҲа, демак, ўша воқеага экан. “Бунчаям ёш болага ўхшайди-я?” – деб ўйлади эркак.\n“…Хайр. Сен ҳалол, виждонли, тўғрисўз ва жуда ақлли одамсан, ҳаётда ҳали кўп яхши ишлар қилишингга ишонаман. Бироқ ортиқ даражада масъулиятлисан. Сенга осон бўлиши учун бир иш қилдим – хотинингдан халос этдим. Энди сен менга муҳтож эмассан. Сенга фақат бир қўғирчоқ керак, у билан ҳар куни “хайрли тонг, азизим” ва “хайрли тун, ёлғизим” дейиш учунгина яшайсан. Мен сенсиз яшай оламанми, деб ўзимга савол бердим. Қисқаси, ўйлай-ўйлай ҳаммаси тугади, дейиш учун мактуб ёзишга киришдим. Энди истаганингни қил. Мен озодман. Сенга омад ва яна кўп яхши тилаклар билдираман. Тўғри иш қилаётганимга ишонганим учун шу мактубни қолдираяпман.\nЧин юракдан, Гертруда”.\nҚоғозлар эркакнинг қўлидан тушиб кетди, лекин у дарҳол варақларни йиғиб олди-да, қайта ўқиб чиқди. Сўнг одатий эҳтиёткорлиги билан мактубни яна конвертга жойлади. Ғайришуурий бир ҳолда уни қайта елимлади ва конвертни сиёҳдонга тираб қўйди. Кейин унинг “Қаерга” деб ёзилган ерига тикилиб ўтираверди: “Ҳурматли жаноб Клоуд Малпасга”. Аёл унинг исмини катта-катта ҳарфлар билан ёзганди. Худди аччиқ қилгандек. Ҳатто хат четига “шахсий” деб ёзишни ҳам лозим топмабди.\nЭркакнинг боши айланиб йиқилаёзди…\nОхири ўзини қўлга олиб, дераза томон юрди. Уйи юқори қаватда жойлашганидан Файф тоунснинг ҳар бир бурчагигача бемалол томоша қилса бўларди. Уни одамлар катта ер эгаси, тўрт минг ишчининг бошқарувчиси, еттита кўмир ва иккита темир конининг соҳиби, юксак эътиқодли шахс, Кнайпнинг майори, Футбол ассоциацияси президенти, умуман қисқача қилиб, Сир Клоуд деб аташар эди.\nКлоуд деразадан ташқарига умид билан тикилди. Бугунги можаро! Эркак бармоқларини қисирлатиб қўйди. Гертруда уни ташлаб кетди! Клоуд унинг ҳаётини барбод қилганмиш. Наҳотки, шундай қилган бўлса? Балки… чиндан ҳам хотинига етарлича вақт ажратмагандир… Аёллар, айниқса, Гертрудага ўхшаганлар таъсирчан, сипо бўлишади, бироқ бирдан “портлашади”.\nУ нафасини ростлаб, кийиниш хонасига кирди-да, диванга чўкди.\nАёли сабрли эди – эркак буни яхши билади. Турмушларининг илк ойлари қандай масрур, орзуларга тўла дамлар эди-я! Энди-чи?\nЭркак ўз кабинетидан келаётган қадам товушларига қулоқ тутди. Иш кабинети ва кийиниш хонаси орасидаги эшик қия очиқ эди. Эркак аста назар ташлади: Гертруда! Қайтиб келибди. Нега?\n…Аёл кабинетга киргач, аста столга яқинлашди ва унга беҳол суянди. Стол устини тимирскилаб, ўзининг хатини топди. “Демак, ҳали ўқимабди”, – ўйлади у тин олиб.\nЭркак бўғилиб кетди-ю, беихтиёр йўталиб юборди.\n– Ким бор бу ерда? – аёл хавотирланиб сўради. – Бу сенми, Клоуд?\n– Ҳа, – деди эркак енгил нафас оларкан.\n– Қайтишингга ҳали эрта эди-ку!\n– Мазам қочди, чарчабман, шунга қайтиб келдим. Бироз дам олмоқчийдим. Бош оғриғимга бирор нима қилолмайсанми? Ё таътил олсаммикин?\nЭркак унинг хатни яшириб, ўзининг кийиниш хонасига кириб кетишини кузатиб қолди.\n– Оҳ, бечора Клоуд! – дерди аёл унинг пешонасини уқаларкан.\nЭркак Гертруданинг сафарга чиққанда киядиган либосига қараб қўйди.\n– Биз саёҳатга чиқишимиз керак, – деди Клоуд шикаста товушда.\nАёлининг пешонасини силаб ўтиришидан эркак бугунги можарони унутгандек бўлди. Гўё у оғир ва туганмас касалликдан уйғонгандек, ўзини тетик ҳис этди.\n– Энди ҳаммаси яхши бўлади, дегин? – сўради Лорд Бергрев ўша куни кечки таомдан сўнг. – Қайтиб келибди-да?\nЛорд Бергрев Гертруданинг жияни эди. У дам олиш кунлари хотини билан Шорашайрдан Клоудларнинг уйига меҳмон бўлиб келарди. Эркаклар чекиш хонасида гаплашиб ўтирардилар. Лорднинг сочлари кулранг, юзи тўртбурчак, ўзи анча ёш кўринарди.\n– Ҳа, Гарри, шунақа бўлди. Сезганингдек, мен хатни ўз ўрнига қўйгандим, у қайтиб келганда мактубнинг очилганини сезмади.\n– Ўзини ҳеч нима бўлмагандек тутгани яхши бўлибди, – деди Лорд вискидан ҳўплар экан. – Овқатланаётганда орангизда бир гап ўтганини сезгандим. Лекин… бу сен сабаблими, деб ўйлабман. Аслида ундан ўтган экан-да…\nКлоуд унга гина билан қараб қўйди.\n– Мен ҳатто касал бўлиб қолдим. Яхшиямки, у қайтиб келди.\n– Энг яхшиси, сизлар бирор ерга бориб дам олиб қайтинглар. Сир бой берма, бир неча кунга кетамиз, де. Кейин дам олишни яна бирозга чўзарсан. Ахир у Италияга кетаман, деган экан-ку. Ана, Италияга жўнанглар. Олти ой менимча, етарли.\n– Ишим нима бўлади?\n– Ҳеч қанақа иш йўқ бу ерда! – Лорднинг жаҳли чиқди. – Файф тоунс менсиз кунини кўролмайди деб ўйлайсанми? Фақат ишлаш учун туғилмагансан-ку. Аҳмоқона нутқларинг билан оилангдан айрилишинг мумкин эди. Энди ишбилармон, ақлли, уддабурон одамни унут, сен бугундан бошлаб пули ва вақти етарли бўлган, имкониятдан унумли фойдаланиши керак бўлган одамсан.\n– Фикрингга қўшилмайман, – деди Клоуд бошини қимирлатиб.\n– Биламан. Мен ўз йўлимни ўзим қурмаганман. Сенга эса тан бераман, албатта, Гертруда масаласини айтмаганда. Сен бу борада ноҳақсан – улкан режаларинг сени жарликка олиб келди. Эркак оила даврасида ҳамма нарсани ҳам гапиравермайди, айниқса, ишини. Хуллас, уни олгин-да, узоқларга кет. Аёлинг сени қайтадан севиб қолишига ҳаракат қил.\n– Менми? Мен ҳаракат қиламанми? Йўқ, мен унга бор гапни айтишим керак.\n– Яна нимани айтмоқчисан?\n– Хатни ўқиганимни-да. Ахир бугун уни биринчи марта алдадим. Ўзимни ҳеч нимадан бехабардек тутдим. Мен орамизга ёлғон аралашишини истамайман. Бу тўғри эмас…\nЛорд аччиғидан ўрнидан турди:\n– Клоуд! Аҳмоқ бўлма. Сен оддий бир масалани катта можаро деб тушунаяпсан. Ахир, энди Гертруда билан тинчгина ҳаёт кечиришинг мумкин. Муҳими, у қайтиб келди. Сен эса тентакона ўйларинг билан ҳамма нарсани янада чигаллаштирмоқчисан. Ҳозир бу ёлғон жуда керак. Ҳар кун тонгда уйғониб, атрофингга яхшилаб қара: ўша ёлғон ўртангизда турибдими? Энди ўша ёлғон сенга кўмак беради. Ўтмишни унут, келажакни ўйла. Тушуняпсанми мени?\nХудди шу пайтда Бергрев хоним билан Гертруда кийиниш хонасида дардлашиб ўтиришарди.\n– Ҳа, – деди Гертруда. – Менимча, Клоуд кетишим билан уйга қайтган. Ўйлаганимдан икки соат аввалроқ қайтибди. Яхшиямки, тўғри кийиниш хонасига кириб кетибди. Ўша пайт асабларим жуда толиққанди, тушуняпсанми, Минни? Қисқаси, мен Колинга ортга қайтамиз, деб буюрдим. Клоуд хатимни ўқимасидан бурун етиб келишим керак эди. Хизматкоримиз ҳайрон бўлди, лекин уйга бурилди. Кира солиб, мактубни олдим, шу пайтда Клоуднинг уйда эканлигини сезиб қолдим. Хатни яшириб қўйдим. Оҳ! Ҳаётимда ҳали ҳеч ўз истагимга қарши бормагандим. Бечорагинамнинг мазаси қочиб турган экан. Жуда чарчабди, юзида қон йўқ, энди мен кетолмайман. Уни ташлаб кетолмайман! Саёҳатга чиқайлик, дегандан кейин ўйлаб қолдим: ҳаммасини бошидан бошлаб кўрсак бўлмасмикин? Ҳа, бошидан…\n– Ўзи хатингда нима дегандинг? – Бергрев хоним сўради.\n– Сенга ҳозир ўқиб бераман. – Аёл шундай деб яширган жойидан хатни чиқарди ва ўқий бошлади. “Мен ортиқ бу жирканч Файф тоунсда яшолмайман”, деган жумлага келганда аёл тўхтаб қолди.\n– Давом этавер… – хоним қистади.\n– Йўқ, – Гертруда хатни оловга ташлади. – Гап шундаки, – аёл хонимнинг стулига яқинлашди. – Аҳмоқона иш бўлди. Ҳеч ўйламагандим… ҳозир эса ҳаммаси ўзгаргандек туюляпти.\n– Нега йиғлаяпсан, азизам?\n– Нималар қилиб қўйишим мумкин эди, а? Хато қилдим. Агар… агар хатимни ўқиганидами, мени ҳеч қачон кечирмасди! Умид баъзан бахтга етаклайди…\n– Гертруда! – ташқаридан Клоуднинг тетик овози эшитилди.\n– Энди бизга рухсат, – деди Бергрев хоним ўрнидан туриб. – Соат бир бўлибди. Лордим ҳам ухлаб қолай дегандир…\nГертруда хонимни ўпиб, эшиккача кузатиб қўйди.\nКлоуд эшик ёнида аёлига меҳр ила тикилиб турарди…\n1989 йилда туғилган. Ўзбекистон давлат жаҳон тиллари университетининг халқаро журналистика факультетини тамомлаган. Ҳикоя ва таржималари республика матбуотида чоп этилган. Ҳозирда “Бекажон” газетасида фаолият юритади.\nКўнгил қурғур ўрлиги тутди


Сайлов комиссияси аъзоларига ҳам дахлсизлик мақоми берилди\nЎзбекистон Республикаси Марказий сайлов комиссияси фаолиятини такомиллаштириш бўйича ташкилий чора-тадбирлар тўғрисидаги Президент қарори қабул қилинди. Бу ҳақда Адлия вазирлигининг «Ҳуқуқий ахборот» канали хабар берди.\nҚарор билан сайлов тизимини янада такомиллаштиришнинг энг муҳим йўналиши этиб шу жумладан, сайловларни ўтказишда жамоатчилик назоратини кучайтириш, сайлов комиссиялари фаолиятида жамоатчилик иштирокини кенг таъминлаш белгиланди.\nБундан ташқари, қарорга мувофиқ Марказий сайлов комиссияси аъзолари дахлсизлик мақоми бўйича Олий Мажлис Қонунчилик палатаси депутатлари ва Сенати аъзоларига тенглаштирилди.\nМарказий сайлов комиссияси таркибида Сайлов қонунчилиги ва замонавий технологиялар бўйича ўқув маркази ташкил этилди. Марказ сайлов комиссияси аъзоларини ўқитиш ва уларнинг малакасини оширишни амалга оширади.\nШунингдек, қарор билан Сайлов қонунчилиги ва ҳуқуқни қўллаш амалиётини такомиллаштириш бўйича чора-тадбирлар дастури тасдиқланди.\nДастурга мувофиқ Марказий сайлов комиссияси томонидан ишлаб чиқилганСайлов кодекси лойиҳасини жамоатчилик муҳокамасидан ўтказиш, муҳокама натижаларига кўра лойиҳа матнини такомиллаштириш ва Сайлов кодексиниқабул қилиш (муддат 2018 йил ноябрь-декабрь), шунингдек бошқа қонун ҳужжатлари ва Марказий сайлов комиссияси ҳужжатларини Сайлов кодексига мувофиқлаштириш режалаштирилган.


2020 йилда иқтисодиётнинг реал сектори 2 фоизга кўтарилди - Номадлар,Турклар,Қозоқ одатлари ва анъаналари,Қозоғистон табиати\n#COVID 19 #иқтисодиёт #реал сектор #молия\n2020 йилда Қозоғистон иқтисодиёти реал сектори 2 фоизга ўсди. Ваҳоланки, бу даврда тадбиркорлик фаолияти сусайган, пандемия туфайли чеклов чоралари кўрилганди. Молия вазири Ерулан Жамаубаев республика бюджети ижроси бўйича ҳукумат ҳисоботига бағишланган Мажилис пленар йиғилишида маълум қилишича, фавқулодда ҳолат шароитида аҳоли ва бизнесни қўллаб-қувватлашга қаратилган сарф-харажатлар ўтган йил бюджетида устувор йўналишлар сифатида асосий ўрин тутди.\nЕрулан Жамаубаев, Қозоғистон Республикаси молия вазири:\n- Иқтисодий ўсишни тиклаш бўйича мажмуавий режа қабул қилинди. 700 минг нафардан зиёд тадбиркорни қамраб олган солиқлар орқали рағбатлантириш ва енгиллатиш чора-тадбирлари ишлаб чиқилиб, амалга оширилди. Кичик ва ўрта бизнес учун кредитлар қайта молиялаштирилди. 40 мингдан зиёд лойиҳа камайтирилган ставкадан фойдаланди. Жабрланган соҳаларда 80 фоиз тадбиркор тўловлари кечиктирилди. Буларнинг ҳаммаси тадбиркорлик фаолияти ва бандликни сақлашга ёрдам берди.\nМаҳкама раҳбари таъкидлагани каби, бюджетга 12 триллион 49 миллиард тенге маблағ тушди ва режа 100,3 фоизга бажарилди. 2019 йилга нисбатан ижтимоий харажатлар анча ортди ва 6,6 триллион тенгени ташкил қилди. Ерулан Жамаубаев таъкидлашича, бу маблағ республика бюджетининг деярли ярми – 47 фоизини ташкил қилади.\nЭкспертлар Қозоғистон иқтисодиётида ўсиш бўлишини кутмоқда\nҚозоғистонда беморлар сони ортмоқда\nҚозоғистонда 5 179 та янги ҳолат аниқланган


Жума масжид, Хива жума маcжиди — Хива (Хоразм)даги меъморий ёдгорлик (X-XVIII асрлар). Ичан қалъанинг марказий қисмида Ома дарвоза ва Полвон дарвозаларнн бирлаштирувчи кўчада жойлашган. Жума масжид ҳакидаги илк маълумот X асрда Хоразмга келган араб сайёҳлари ал-Муқаддасий (Мақдисий) ва ал-Истахрий ёзмаларида учрайди.\nМанбаларга кўра, Жума масжиднинг дастлабки биноси бузилиб кетган ва ўрнига Абдураҳмон Меҳтар буйруғига биноан худди шу усулда каттароқ янги масжид қурилган (1788). Масжид ўзига хос тарҳи ва ҳажми билан ажралиб турган. Бир қаватли бўлиб, атрофи ғиштин девор билан ўралган. Унинг бошқа масжидлардан фарқи қад. араб меъморлигига хос услубда (ёпиқ, кўп устунли ҳамда ҳовлисиз қилиб) қурилганлигидадир. Унда айвонлар билан ўралган ҳовли ҳам, улкан пештоқ ҳам, гумбазли хоналар ҳам йўқ. Хонақоҳ ичи шипдаги икки туйнук орқали ёритилади. Томи ясси, тўсинли, шипини 212 устун кўтариб туради. Устунлар 17 қаторли, оралиғи 3,15х3,15 м. Меҳроби жан. девор марказида жойлашган. Ташқи деворлари оддий безаксиз. Бош тарзидаги эшик ёғоч ўймакорлигида ишланган ноёб намуна ҳисобланади. Ички безаклари содда ганч сувоқ қилинган. Меҳроб равоғида ироқи муқарнас ва кўк рангли бўяма нақш (XVIII асрга оид) сақланган.\nУстунлар масжид тузилишининг асосини ташкил этиш билан бирга унинг бадиий безаги ҳамдир. Улар ўзига хос мутаносиблик ва кўринишга эга. 212 устундан X-XIV асрларга оид 25 устун энг қад.си бўлиб, тузилишида бир қанча услуб намуналари бор. X-XI асрларга оид 4 устун чуқур бўртма нақшли, куфий хати ислимий нақш билан уйғунлашган. Унда фақиҳ Абул Фадал Муҳаммад Лайси фармони билан қурилгани ёзилган. XI-XII асрларга оид 17 устун нисбатан саёз ўйилган, ундаги ҳандасий нақшлар оралиғи услублаштирилган, наботий шакллар билан тўлдирилган, ёзувлари куфий хатида битилган (яхши сақланмаган) XV асрга оид 3 устун ислимий, гириҳ нақшлар ва насх хатида ҳошия қилиб терилган. Бу услубдаги ўймакорлик безаклари меҳроб яқинидаги ёғоч тахтачаларда ва эшик табақаларида учрайди. Устунларнинг бирида мил. 1510 й. сақланган. Улар меҳроб яқинидаги мармар тахталар билан бир вақтда ўрнатилган бўлиши мумкин.\nКичик мармар тахтада 1666 й., иккинчи мармар тахта ёзувидаги вақфномада вазир Абдураҳмон амри билан Қуюқтом ва Бекобод қишлоқларида масжидга вақф ерлари ажратилганлиги ва даромадни хайр-эҳсонга ҳамда масжид заруриятига сарф қилиш лозимлиги ёзилган (1788—89). Қолган устунлар Хоразмдаги турли бинолардан йиғиб келтирилган. Узунлари масжид қурилишига мослаб қирқилган, калтароқлари мурабба шаклдаги тош поюстун устига кўзаги ва каллаклар ишланиб ўрнатилган. Ҳамма устунлар муайян мужассамот асосида жойлаштирилган. Маcжид ёнидаги минора XVII асрда қулаб тушган, XVIII асрда майда пишиқ ғиштдан қайта тикланган. Минора юқорига томон ингичкалашиб боради. Тепасига шарафа ва ғиштдан дандана хошия белбоғлар ишланган. Жума масжид бир неча бор таъмирланган. Охирги таъмири 1990 йилда Хиванинг 2500 йиллиги арафасида бажарилган.\nУмумий ўлчамлари: масжид — 55х46 м, минора бал. 42 м.\nЎзМЭ. Биринчи жилд. Тошкент, 2000-йил


Мьянмада норозилик намойишлари давом этмоқда - Zamin.uz\n10:25 / 15.02.2021\nМьянмада норозилик намойишлари давом этмоқда\nМьянмада февраль бошида юз берган давлат тўнтаришидан кейин ҳокимият тепасига келган ҳарбийлар шахсий ҳаёт хавфсизлиги тўғрисидаги қонунга ўзгартиришлар киритиб, ўзларига мамлакат фуқароларининг шахсий маълумотлари ва уларни ҳибсга олиш борасидаги янги ҳуқуқларни тақдим этди. Бу ҳақда Bloomberg агентлиги мамлакат Қуролли Кучлари бош қўмондони аппарати баёнотига таяниб хабар берди, деб ёзади «Коммерсантъ». Шунингдек, янги ҳукумат ОАВдан уларни «хунта» деб атамасликни сўради.\nЯнги қоидалар ҳарбийлар томонидан шакллантирилган давлат маъмурий кенгашининг бутун ваколат муддати давомида амал қилади. Янги қоидалар ордерсиз тинтув ўтказиш ва ҳибсга олиш имкониятини беради. Бундан ташқари, улар хат ва посилкаларни очиб кўриш, бировларнинг хабарларини «тутиб олиш» ва телефон компанияларидан шахсий маълумотларни олиш учун имконият яратади. Аввалроқ эса ҳарбий ҳукумат мамлакатда Facebook, Twitter ва Instagram фаолиятини тўхтатиб қўйган эди.\n12 февраль, жума куни, Bloomberg хабарига кўра, мамлакат Ахборот вазирлиги миллий ОАВлардан мамлакатдаги воқеаларни «тўнтариш», ҳукмрон хунтани эса «хунта» ёки «режим» деб атамасликни сўради. Бу шу билан изоҳланадики, терминлардан нотўғри фойдаланиш «фуқаролар ўртасида ғалаён туғдирувчи фитна» сифатида баҳоланади ва шу тариқа, амалдаги матбуот тўғрисидаги қонунларни бузиш ҳисобланади.\nМинтақа ОАВлари хабарига кўра, 14 февраль, якшанба куни Мьянмада ўн минглаб аҳоли асосий шаҳарларда мамлакатда юз берган ҳарбий тўнтаришга норозилик билдириш мақсадида кўчаларга чиққан. Мухолифат намойишлари кетма-кет тўққиз кундан буён давом этмоқда.\nМамлакатдаги энг йирик шаҳар — Янгонда талабалар давлат маслаҳатчиси Аун Сан Су Чжини озод этишни талаб қилиб, шаҳар марказидан юриб ўтди. Шунингдек, кўчаларда автобуслар колоннаси секин юриб ўтиб, норозилик белгиси сифатида сигнал чалди. Намойишчилар ҳукуматдан «кечалари одамларни ўғирлаб кетишни бас қилиш»ни талаб қилди. Пойтахт Нейпьидода эса норозилик акциялари чоғида автомобиллар ва мотоцикллар карвони юриб ўтди.\nҲуқуқ ҳимоячилари маълумотларига кўра, тўнтаришдан кейин мамлакатда 384 дан ортиқ одам қўлга олинган.\nАввалроқ Мьянма давлат маъмурий кенгаши 23 314 маҳбус, шу жумладан, 55 нафар чет эллик учун амнистия эълон қилган эди. «Мьянмада тинчлик, тараққиёт ва тартиб билан янги демократик давлат яратилаётган пайтда маҳбусларни намунали фуқароларга айлантириш, жамоатчиликни хурсанд қилиш учун…. Давлат маъмурияти кенгаши, конституцияга мувофиқ ҳар қандай ҳуқуқбузарликлар учун 2021 йил 31 январга қадар берилган жазоларни афв этиш тўғрисида фармон чиқарди», — дейилади баёнотда.\nЭслатиб ўтамиз, Мьянмада ҳокимият ҳарбийлар томонидан эгаллаб олинди, улар бир йил муддатга фавқулодда ҳолат жорий қилди. Мамлакат президенти ва ҳукумат раҳбари ҳамда яна кўплаб мансабдорлар қамоққа олинди. Бу воқеа ҳукумат ва ҳарбийлар ўртасидаги азалий зиддият кучайиши оқибатида содир бўлди. Ҳарбийларнинг таъкидлашича, 8 ноябрь куни мамлакатда ўтказилган сайловларда қонунбузарликлар бўлган. Қуролли Кучлар бош қўмондони Мин Аунг Хлайн мамлакатнинг муваққат президенти этиб тайинланди. “Замин” янгиликларини “Telegram”да кузатиб боринг\nМьянма бош қўмондони нима сабабдан давлат тўнтарилиши содир бўлганини тушунтирди\n10-02-2021, 08:44, Дунё\n18-11-2018, 01:02, Дунё\n22-09-2018, 08:30, Дунё\nМиср президенти армияга бутун мамлакат бўйлаб инфратузилмаларни қўриқлаш ҳақида буйруқ берди\n10-04-2017, 08:11, Дунё\n29-07-2016, 17:41, Дунё


Фарғонада ўсмирлар ўртасида "Наврўз кубоги" футбол мусобақаси бўлиб ўтди / CHAMPIONAT.asia\n21:42"Реал Мадрид"нинг "Барселона"га қарши қайдномаси маълум 4 21:32Левандовски жорий мавсум "Бавария" сафида 13 ўйинда 17 та гол урди 2 21:10АПЛ. "Янги бойлар" яна ғалаба қозонолмади, "Эвертон" ўз уйида қақшатқич мағлубиятга учради ва бошқа натижалар 2 20:56Достонбек Тўхтабоев: “Натижадан хафа бўлишга ҳаққимиз йўқ” 2 20:45Жанговар ўйинда нурсиз дуранг қайд этилган "Машъал" - "Навбаҳор" учрашувидан ГАЛЕРЕЯ 0 20:36АПЛ. "Брайтон" — "Манчестер Сити": асосий таркиблар маълум 1 20:29Бундеслига. "Бавария" ва "Боруссия" ғалаба қозонди 3 20:09"Барселона"нинг "Реал"га қарши ўйин қайдномаси маълум бўлди 14 19:41Лингард фаолиятини Ливерпулда давом эттириши мумкин 2 19:26Роналду танқидчиларга: "Давом этаверинг. Мен гапирмайман ва барибир ғалаба қозонаман" 65 19:07Лапорта: "Реал"га қарши натижа қандай бўлишидан қатъи назар, Куман "Барса"да қолади" 5 18:50Бахтиёр Ашурматов: "Афсуски бугун VAR ишлатилмади..." 32 18:43Александр Хомяков: "Ҳозирги ҳолатимизда бир очко қўлга киритиш ёмон эмас" 0 18:30Виктор Жалилов: “Натижадан қониқмадим, ғалаба қозонишни хоҳлагандим” 5 18:30АПЛ. "Челси" "Стэмфорд Бриж"да "Норвич"ни янчиб ташлади 13\nФарғонада ўсмирлар ўртасида "Наврўз кубоги" футбол мусобақаси бўлиб ўтди\nТеглар : Наврўз кубоги\nЖорий йилнинг 23-27 март кунлари Фарғона шаҳрида спортнинг футбол тури бўйича 2006-2007 ҳамда 2008-2009 йилларда туғилган ўсмирлар ўртасида "Наврўз кубоги" учун Республика очиқ турнири мусобақаси бўлиб ўтди.\nМазкур турнирни ташкил этишдан мақсад Ўзбекистон Республикаси Президентининг 2019 йил 4-декабрдаги "Ўзбекистон футболини ривожлантириш мутлақо янги босқичга олиб чиқиш чора тадбирлари тўғрисида"ги ҳамда 2020 йил 30-октябрдаги "Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида"ги Фармонлари ижросини таъминлаш, ўқувчи ёшларни ватанпарварлик руҳида тарбиялаш, улар ўртасида дўстона муносабатларни шакллантириш, иқтидорли ёшларни спортга жалб этиш ҳамда спортнинг футбол турини янада оммалаштириш, ўқувчи-ёшларнинг баҳорги таътил вақтларини мазмунли ўтказиш каби вазифаларни ўз ичига олади.\nМусобақалар Фарғона шаҳридаги 1-сонли болалар ва ўсмирлар спорт мактаби ҳамда вилоят футбол ассоциацияси қошидаги "Футбол маркази" майдонларида ташкил этилди. "Наврўз" кубоги мусобақасининг 2006-2007 йилларда туғилган ёш футболчилар ўртасидаги баҳсларда жами 12 нафар жамоа (216 нафар спортчи) иштирок этди. Якуний натижаларга кўра, мазкур ёш тоифасида "Ипакчи" (Фарғона) жамоаси биринчи ўринни қўлга киритди.\n2008-2009 йилларда туғилган спортчи ёшлар ўртасидаги мусобақаларда жами 16 та жамоа (288 нафар спортчи) қатнашди ва якунда "Нефтчи" футбол мактаби ёшлари биринчи ўринга лойиқ деб топилдилар.\nМусобақа якунида иштирокчи жамоа ва ғолибларни тақдирлаш маросими ўтказилди. Ўзбекистон футбол ассоциацияси вакили Маъмур Саидқосимов, Фарғона вилояти футбол ассоциацияси биринчи вице-президенти Носир Отақўзиевлар иштирок этган тақдирлаш маросимида иштирокчилар ва ғолибларга турли даражадаги диплом, медал ва эсдалик совғалари топширилди.


Онлайн-кредит хизмати йўлга қўйилади\nЖараён 28 September 2018 13:39 236\nПойтахтимиздаги Миллий матбуот марказида Ўзбекистон Марказий банки АТБ “Қишлоққурилишбанк” билан ҳамкорликда оммавий ахборот воситалари вакиллари учун матбуот анжумани ташкил этди.\nТадбирда асосан молия муассасаларининг мижозларга хизмат кўрсатиш самарадорлигини ошириш борасида олиб бораётган ишларига эътибор қаратилди.\n– Айни пайтда банкимиз тизимда фаолият кўрсатаётган 313 инфратузилмалар орқали 715 мингдан ортиқ мижозларга хизмат кўрсатмоқда, – дейди АТБ “Қишлоққурилишбанк” коммуникациялар ва жамоатчилик билан ишлаш бошқармаси бошлиғи Шуҳрат Орипов. – Устувор вазифамиз – мижозларга қулайлик яратиш ҳамда хизмат турлари кўламини кенгайтиришдир. Айниқса, қишлоқ жойларда аҳолини сифатли банк хизматлари билан таъминлашга алоҳида эътибор бераяпмиз. Хусусан, яқинда Чироқчи туманида “Қишлоққурилишбанк” Кўкдала филиалининг янги биноси фойдаланишга топширилгани бунга ёрқин мисол.\nМутасаддининг таъкидлашича, аҳоли мушкулини осон қилиш мақсадида 24\_7 (ҳафтада етти кун, 24 соат) режимида, кечаю кундуз, ўз-ўзига хизмат кўрсатиш шохобчалари тармоғини кенгайтиришга алоҳида урғу берилмоқда. Шундай тармоқлардан бири Тошкент шаҳридаги Миробод деҳқон бозори ҳудудида йўлга қўйилган бўлиб, уларда банкоматлар, инфомонитор ва “Интернет банкинг” хизмати ҳамда юридик, якка тартибдаги тадбиркорлар учун клавиатурали инфокиоск қурилмалари ўрнатилган. Аҳамиятлиси, эндиликда мижозлар банк филиалига бормасдан туриб, шохобчанинг ўзида нақд пулсиз тўлов амалиётини бажаришмоқда.\nЯна муҳим икки янгилик: АТБ “Қишлоққурилишбанк” фуқароларга микроқарз бериш тартибини жорий этган. У нақд ёки пластик картага пул тушириш орқали 12 ой муддатга, 1 ойлик имтиёзли давр билан, кейинги 11 ойда тенг тақсимланган графикда қайтариш ва ойлик 3 фоиз устама тўлаш шарти билан берилмоқда.\nШунингдек, якка тартибдаги тадбиркорлар учун банк хорижий валютада янги микрокредитлар бериш тизимини ҳам йўлга қўйган. Мазкур микрокредит энг кам ойлик иш ҳақининг 1 000 бараваридан ошмайдиган сўм эквиваленти миқдорида халқаро тўлов пластик карталарига ўтказиб берилади. Микрокредит тадбиркорликнинг барча соҳалари учун 18 ой муддатгача ажратилмоқда.\nТадбирда масофадан туриб кўрсатилаётган хизмат турлари кенгайиб бораётгани ҳам қайд этилди. Шу муносабат билан яқин вақтларда АТБ “Қишлоққурилишбанк” “онлайн-кредит” хизматини йўлга қўйиши маълум қилинди.


08:57, 11.08.2019 // 60828\nҲиндуларнинг бошқа тилларга таржима қилинмайдиган сўзлари\nФақат метислар учун ваҳимали бўлган ёмғир, бегонанинг сочидан бит териш, мувозанатсиз турмуш. Шимолий ва Жанубий Америка ҳиндуларининг Колумбгача бўлган замонларга оид шу ва шунга ўхшаш таржимаси йўқ сўзлари ҳақида «ПостНаука» мақоласи.\nАреал: Бразилия шимоли-ғарби;\nМаъноси: Пайдо бўлиш ёки йўқолиш, чегарадан чиқиш, йўқ бўлиб кетиш ёки туғилиш.\nАмазон ўрмонларида яшовчи кичик қабиланинг тилида айнан битта сўз ўчмаган шамни ҳам, дарёнинг бурилиш жойида кўздан ғойиб бўлган каноэ қайиғини ҳам, дарахтлар устидан учиб ўтган самолётни ҳам, шунингдек, уларнинг тилини биладиган ягона бегона шахс — лингвист Дэн Эрветтнинг радиодан янграётган товушини ҳам ифодалайди. Пираханлар учун тушунчалар чегарасидан нарида ҳеч қандай борлиқ мавжуд эмас.\nЖанубий кечуа тили;\nАреал: Перу жануби, Боливия, Аргентина шимоли-ғарби;\nМаъноси: Енгли ёмғир. Сўзма-сўз айтганда, «метисларни ваҳимага солувчи ёмғир».\nАввалдан метислар деб оқ танлилар билан аралаш никоҳдан туғилган болалар назарда тутилган бўлса-да, умумийроқ маънода бу сўз билан ҳар қандай бегона, ўзга юртдан келган одам ҳамда шаҳарликлар айтилади. Иборанинг маъноси шундаки, ҳақиқий (қони тоза) ҳинду бундай ёмғирда ҳам даладаги ишни ташлаб кетмайди ва ҳеч нарса бўлмагандек ишлашда давом этаверади.\nАреал: Никарагуанинг Кариб денгизи соҳиллари;\nМаъноси: Тунда чангалзорга борганда терининг жимирлаб кетиши.\nАреал: Канада ва АҚШнинг Тинч океани қирғоқлари;\nМаъноси: Ритуал совға-саломлар алмашиниш ҳамда моддий бойликларни намойишкорона йўқ қилиш маросимлари билан кечадиган байрам.\nБундай байрамлар қабила ва уруғлар ўртасидаги иқтисодий алоқаларнинг асосий тури ҳамда уруғларнинг рамзий иэрархиясини маъқуллаш усули бўлган: энг катта ҳокимият бошқалардан кўра кўпроқ мулкларни совға қилган ва йўқ қилган сардорда бўлади.\nАреал: Мексиканинг Чиапас штати тоғлари;\nМаъноси: Муносиб яшаб ўтилган, мувозанатли ҳаёт.\nМайаларнинг авлоди бўлган цельталь қабиласи ҳиндулари учун бу сўз асосий ҳаётий тушунчадир. У шахс билан, табиат, борлиқ ҳамда жамиятнинг уйғунликда, тотувликда яшашини кераклигини назарда тутади. Цельталларнинг анъанавий турмуш тарзи жамоанинг барча аъзолари учун нафақат бу ёруғ оламда, балки нариги дунёда ҳам lekil kuxlejal’га эришишга хизмат қиладиган ўзаро аҳилликда яшаш асосига қурилган.\nАреал: АҚШнинг Аризона штати шимоли-шарқи;\nМаъноси: Мувозанатдан чиқиб кетган турмуш тарзи.\nАреал: Марказий Мексика;\nЁмғирлар мавсуми пайтида маккажўхори сўтасини зарарлайдиган замбруғ тури. Айнан таржимаси «ифлос жойда ухламоқ».\nАцтеклар замонасидан буён замбруғ билан зарарланган маккажўхори сўтаси «Мексика трюфели» номли тансиқ таом ҳисобланади.\nАреал: Оловли Ер ороли, Чили;\nМаъноси: Суҳбатлашаётган икки кишининг энди нима қилишни билмасдан, бир-бирига қараб индамай қотиб туриши\nMamihlapinatapai — «иккаласи ҳам айтишни хоҳлаётган гапни биринчи бўлиб суҳбатдош бошлашини кутиб, бир-бирига жим кўз тикиб туриш ҳолати» деб таржима қилинадиган сўз бўлиб, Гиннеснинг рекордлар китобига кўра, жаҳондаги энг қийин таржима қилинадиган ва маъно кўлами энг катта сўз ҳисобланади.\nМаъноси: Бировнинг бошидан бит териш ва уни тишда эзғилаб ўлдириш.\nАреал: Буюк кўллар ҳудуди, АҚШ ва Канада;\nМаъноси: Руҳнинг тушда аён бўладиган махфий режалари.\nМиссионер-иезуитларнинг XVII асрга оид қайдларига кўра, ёмон туш таъбирида кутиладиган кўнгилсизликларнинг олдини олиш билан боғлиқ ритуал ирим-сиримлар гуронларнинг диний қарашларининг моҳиятини ташкил қилган.\nАреал: Аляска, АҚШ;\nМаъноси: Сўзма-сўз таржимаси «менинг бошқам». Маъноси гапираётган одамнинг эри ёки хотини тимсоли бўлиб турган шахс.\nЭскимослар орасида насронийлик дини ёйилгунига қадар бўлган пайтларда уларда қатъий қоидалар билан назорат қилинадиган хотинларни вақтинча алмашиниб туриш анъанаси бўлган. Бунинг мақсади қариндошлик алоқаларини мустаҳкамлаш эди. Бегона ҳудудга келиб қолган овчи маҳаллий одамлар ичида ўзининг ота-онаси билан шундай алоқаларга эга бўлган оилага мансуб ўгай укаси (katuk) ёки синглисидан (katagiik) ёрдам олиш мумкин бўлган.\nМаъноси: Қоронғуда бирга ўтириш.\nЭски науатль тили;\nМаъноси: Қурбонлик маросимлари вақтида одамнинг юраги ва қони қўйиладиган махсус яполоқ тош лаган. Айнан таржимаси «бургут идиши».\nБу тош лаган баъзан ҳақиқатан ҳам бургут шаклида йўнилган, баъзан эса унга ягуар шакли берилган. Ацтеклар мифологиясига кўра, бу икки жонивор ва қурбонлик қилинаётган одам юраги тимсоли бўлмиш Қуёш ўзаро чамбарчас боғлиқ деб ҳисобланган. Ацтеклар борлиқдаги ҳамма нарса маъбудларнинг машаққати эвазига бунёд бўлган деб ўйлаган. Қурбонлик маросимлари, шу жумладан, одамларни қурбонликка келтириш орқали улар гўёки маъбудларга бу борлиқни машаққат билан бунёд қилганликлари учун эҳтиром кўрсатишган. Шунингдек, мазкур қурбонлик — борлиқни бундан кейин ҳам мавжуд бўлиши учун хизмат қилади деб ишонишган. Улар гўёки шу тариқа борлиқни барпо қилишни давом эттиришда маъбудлар ишини такрорлаяпмиз деб ўйлашган.\n07:36 Кеча // 114348\n12:13 Бугун // 103074\n11:11 Бугун // 98854\n16:03 Кеча // 87123\n23:03, 26.01.2020 // 86551


Препаратнинг савдо номи: Инфекон\nфаол модда: флуконазол (Ф.США) – 200 мг;\nёрдамчи моддалар: натрий хлориди (Б.Ф.) – 0.9 % о/о; инъекция учун сув (Б.Ф.) – q.s.\nТаърифи: таркибида бирон-бир заррачалар ва толалар сақламаган, рангсиз эритма.\nАТС коди: J02AC01\nИнфекон – бу флуконазолнинг изоосмотик, стерил, апироген эритмасидир. Флуконазол триазол гуруҳига мансуб бўлган замбуруғларга қарши препарат бўлиб, унинг таъсир механизми эргостеролнинг биосинтезини специфик тормозлашдан иборат, натижада замбуруғларнинг хужайра мембраналарини парчаланиши кузатилади. Флуконазол замбуруғ хужайрасининг цитохром Р-450 га боғлиқ ферментига нисбатан спецификлик даражаси юқори. Антиандроген фаолликка эга эмас.\nОғир даражадаги буйрак етишмовчилиги бўлган пациентларда (буйрак калаваларидаги фильтрация тезлиги < 20 мл/мин) препаратни ярим чиқарилиш даври 30 дан 98 соатгача ошган. Қўлланилиши\nИнфекон куйидаги касалликларни даволлаш учун кўрсатилган:\n• криптококк инфекциялари, шу жумладан менингит, тизимли замбуруғли инфекциялар, ҳамда кандидемия, диссеминацияланган кандидоз ва пневмонияда.\n• сийдик йўлларини замбуруғли инфекциялари ва перитонитда.\n• орофарингеал ва эзофагеал кандидозда.\n• дерматофитоз, қипиқланувчи темиратки ва замбуруғли баланитда.\n• иммунитети суст бўлган беморларда замбуруғли инфекцияларни олдини олишда.\n• суяк кўмиги кўчириб ўтказилган сўнг цитостатик химиотерапия ёки нур билан даволанаётган беморларда кандидозни олдини олиш мақсадида қўлланилади.\nИнфекон препаратини дозаси, қўллаш частотаси ва даволаш давомийлиги инфекцияни оғирлигига қараб буюрилади. Ичга қабул қилинганида флуконазолни сўрилиши тез ва тўлиқ бўлганлиги сабабли, суткалик дозаси оғиз орқали қабул қилинадиган ва вена ичига юбориладиган дори шакллари учун бир хил бўлади.\nИнфеконни суткада 400 мг ва ундан ортиқ дозаларда қабул қилаётган беморларга терфенадинни бирга қўллаш мумкин эмас. Маълумки, QT-оралиғини узайиши сабабли, флуконазол қабул қилаётган беморларга цизаприд, астемизол, эритромицин, пимозид ва хинидин каби бошқа препаратларни қўллаш мумкин эмас. Инфекон препаратини флуконазолга ёки препаратнинг хар қандай бошқа компонентларига юқори сезувчанлиги бўлган пациентларга қўллаш мумкин эмас.\nАстемизол: астемизолнинг дозасини ошириб юборилиш QT-оралиғини узайишига, оғир даражадаги қоринчалар аритмиясига, юрак қоринчаларини липиллаши – хилпиллашига ва юрак уришини тўхташига олиб келади.\nКам ҳолларда оғир даражадаги гепатотоксик реакциялар кузатилиши, ўлим ҳолати эса кўпроқ асосий касаллиги жиддий бўлган пациентларда кузатилиши мумкин. Агар жигар кассаликларини клиник белгилари кузатилса, флуконазол билан даволашни тўхтатиш керак. Одатда, флуконазолнинг гепатотоксик таъсири флуконазол билан даволаш тўхтатилгандан сўнг йўқолади. Баъзи азоллар, шу жумладан флуконазол QT-оралиғини узайишига олиб келади. Флуконазол билан даволаниш вақтида юрак қоринчаларини липиллаши-хилпиллаши холатлари кам кузатилган. Гарчи флуконазол ва QT-оралиғини узайиши ўртасидаги боғлиқлик охиригача аниқланмаган бўлса-да, флуконазолни куйидаги потенциал проаритмик холатлардаги беморларга этиёткорлик билан қўллаш керак:\n• QT-оралиғини туғма ёки ортирилган узайиши;\n• кардиомиопатия, шу жумладан юрак етишмовчилиги;\n• синусли брадикардия;\n• мавжуд бўлган симптоматик аритмиялар;\n• QT-оралиғини узайтириш мақсадидаги ёндош даволаниш.\nДозаси ошириб юборилганида ножўя реакциялар (бош оғриғи, меъда-ичак фаолиятини бузилиши) ни кучайиши, галлюцинациялар кузатилиши мумкин.\nЗарурат бўлганида меъдани ювиш тавсия этилади. Даволаш симптоматик бўлиши керак. Флуконазол асосан сийдик билан чиқарилади. Жадаллаштирилган диурез сийдик билан чиқарилишини тезлаштириши мумкин. 3 соатлик гемодиализ муолажасидан сўнг флуконазолнинг плазмадаги концентрацияси тахминан 50% га камаяди.\n100 мл дан зич ёпилган пластик флакон қўллаш бўйича йўриқномаси билан бирга картон қутига жойланган.\nҚоронғи ва қуруқ жойда, +25°С дан юқори бўлмаган ҳароратда сақлансин. Музлатилмасин.\n“Marion Biotech Pvt. Ltd.”, Гуджарат, Ҳиндистон.


Жоҳиллик ботқоғидаги “шогирд” - 16 Августа 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2016 » Август » 16 » Жоҳиллик ботқоғидаги “шогирд”\nҚуёш тафти тупроқни чўғдай қиздираётган палла. Кимсасиз яйловдаги тепаликда 18 ёшлар чамасидаги йигитча қўл-оёғи боғлиқ ҳолда иссиқда тандирдаги кулча каби пишиб ўтирарди. Бахтига ярим соатлардан кейин узоқдан икки одам кўринди. Йигитча жон ҳолатда уч бора "Ёрдам беринглар!” дея чорлаган эди, бояги одамлар келиб, унинг жонига оро киришди. Улар қўллари арқондан бўшаган йигитчани сўроқлай кетишди.\n2015 йилнинг май ойида Раззоқ оила аъзолари ва "шогирди” билан бирга фермер хўжалигига қарашли от, қўй ва қора молларни Оҳангарон туманидаги Тойлоқсой ҳудудига ҳайдаб боришди. Ўша ерда 2 та чодир тиклаб, шу жойда кун кечира бошлашди. Бу орада Раззоқ аканинг танбеҳ ва дашномлари Ғайратнинг зардасини қайнатар, бора-бора унинг хаёлини қасд олиш фикри қора булут каби эгаллаб борарди.\nСўнг ўзининг чодирига кириб, "нишон”нинг ухлаб қолишини кута бошлади. Бу чодирдан наригиси томон тикилиб ётавериб, ўзининг кўзлари уйқуга кетганини сезмай ҳам қолади.\nТонгда уйғонган Ғайрат худди энг қимматли нарсасини йўқотган одамдай сакраб ўрнида турди. Ташқари отилиб чиқиб қараса, "устози”нинг қизи Ёрқиной идиш-товоқларни ювиш билан, ўғли Шавкат эса сигир соғиш билан банд эди. Ғ.Бектоев мақсади сари қадам ташлаб, нариги чодир томон ҳаракатланди. Йўл-йўлакай болта билан қуролланиб, чодир олдига келди. Аста энгашиб, ичкарига мўралади. Қараса, Раззоқ ака ва унинг 2007 йилда туғилган қизи Муниса ширин уйқуда.\nБу ҳали ҳаммаси эмас экан. Кўзи қонга тўлган қотил барчасига гувоҳ бўлиб, қочишга уринган Шавкатни ҳам тутиб олиб, зорланишларига қарамай пичоқ тиғи билан "сийлади”.\nТўрт нафар инсоннинг умрига зомин бўлган қотил ҳаммасининг жони узилганига ишонч ҳосил қилиш мақсадида мурдаларга қайтадан пичоқ уриб кўрди. "Кўнгли хотиржам” бўлгач, режанинг иккинчи қисмига ўтди. Яъни тепаликка чиқиб, қўл-оёқларини боғлаб, сувдан қуруқ чиқмоқчи бўлади. Аммо...\n"Жабрдийда” қотилга ҳукм ўқилди


Qalampir.uz | Тошкент шаҳар ҳокимига ўринбосарлар тайинланди\nТошкент шаҳар ҳокимига ўринбосарлар тайинланди\nЖамият\t14 Май 13:16 3626\nБугун, 14 май куни Тошкент шаҳар ҳокимлигида иккита янги тайинлов амалга оширилди. Бу ҳақда шаҳар маъмурияти Матбуот хизмати хабар берди.\nТошкент шаҳар ҳокимининг иқтисодиёт ва тадбиркорлик бўйича биринчи ўринбосари лавозимига Ҳотамбек Анварович Шокиров тайинланди. Бунгача Ҳотамбек Шокиров 2018 йилдан бери Ўзбекистон Республикаси Давлат солиқ қўмитаси расининг ўринбосари лавозимида фаолият юритган.\nҲотамбек Шокиров 1970 йилда туғилган. Тошкент ахборот технологиялари ва Тошкент давлат иқтисодиёт университетларида таҳсил олган.\nТошкент шаҳар ҳокимининг жамоатчилик ва диний ташкилотлар билан алоқалар бўйича ўринбосари ҳам тайинланди. Бу лавозимни Алимардон Эломонович Қаршиев эгаллади.\nАлимардон Қаршиев 1971 йилда туғилган. Тошкент давлат университетини тамомлаган. Бу лавозимга тайинлангунча Тошкент вилояти ҳокимиятида жамоатчилик ва диний ташкилотлар билан алоқалар бўйича ўринбосар лавозимида фаолият олиб борган.\n19 Август 19:53 11281\n19 Август 11:20 8108


Сурат ёки видеога тушиш жоизми?\nBy Шайх Содиқ Самарқандий on 01/02/2017 33 ҲАЛОЛ ВА ҲАРОМ ФАТВОЛАР\nСурат ёки видеога тушиш жоизми? Баъзи кишилар расм чизиш ҳаромлиги тўғрисида келган ҳадисларни далил қилиб, бу иш ножоиз дейишмоқда. Шунга нима дейсиз?\nАлллоҳ таолога ҳамду санолар, Пайғамбаримиз Муҳаммад Мустафога салавоту саломлар бўлсин!\nЖонли нарсанинг суратини чизган киши лаънатланган эканида хилоф йўқ. Бунга “Мусаввирларга Аллоҳнинг лаънати бўлсин” ҳадиси, шунингдек, Аллоҳ таоло қиёмат кунида мусаввирларга: “Яратган (яъни чизган) нарсаларингизга жон бахш этинглар” – дейиши, улар жон бера олмаганлари сабабли азобланишлари тўғрисида келган ҳадислар далил бўлади.\nФотоаппарат ёки видео камера воситасида суратга тушиш ҳадисда лаънатланган мусаввирлик остига кириш ёки кирмаслиги эса ижтиҳодий масала бўлиб, бу борада замондош уламоларимизнинг ихтилофи бор. Ибн Усаймин, Ибн Боз, Албоний каби баъзи машойихларимиз (Аллоҳ барчаларини Ўз раҳматига олсин) юқорида зикр қилинган ҳадисларга таянган ҳолда бу ишни ҳаром дейишган. Бироқ тўғрироқ фикрга кўра, фотоаппарат ёки видео камера воситасида суратга тушиш мусаввирлик остига кирмайди. Чунки бу жиҳозлар объектни суратга олиши билан жонли нарсани қўл билан чизиш ўртасида катта фарқ бор. Юқоридаги ҳадисларда қўли билан чизадиган рассом ва мусаввирлар назарда тутилган. Шунга биноан, фотоаппарат, видео камера ёки қўл телефонлари воситасида суратга олиш ва тушиш жоиз. Бугунги кунда телевидения орқали дарс бераётган барча замондош уламолар бу ишни жоиз дейишган. Шуни ҳам таъкидлаб ўтиш лозимки, бу борада уламоларнинг ихтилофи бор эканини инобатга олган ҳолда кераксиз ўринда суратга тушмаган афзал, валлоҳу аълам.\nШайх Содиқ Самарқандий 1974 йил Самарқанд вилоятида зиёли оилада таваллуд топган. Ўсмирлик йилларидаёқ диний таълим олишга қизиққан. Ўрта мактабни битириб, ҳужраларда диний таълим олган. Ўша даврда водийдаги бир қанча устозлардан таълим олиб, араб тили гарамматикасини мукаммал ўрганган. Шунингдек, турли диний фанлардан бошланғич билимлар олган. Кейинчалик ўз устида шуғулланиб диний таълимини ривожлантирган. Бу орада Имом Бухорий номли Тошкент Ислом маъҳадига ўқишган кирган ва вилоятдаги масжидлардан бирида имом-хатиблик қилган. Сўнг Шайх Муҳаммад Содиқ Муҳаммад Юсуф роҳимаҳуллоҳнинг хос талабаларга берадиган дарсларида қатнашиб, у кишидан таҳсил олган. Шунингдек, бу аснода Тошкентлик машҳур кекса қори Абдулазиз Қоридада роҳимаҳуллоҳга Қуръонни тўлиқ ёддан ўқиб берган. 2003 йилда шайх тақдир тақозоси билан шаръий билимларини ошириш мақсадида Миср Араб Жумҳуриятидаги Ал-Азҳар Университетига ўқишга боради. Университетнинг "Исломий Шариат" факултетини битиради. Мисрдаги илмий фаолияти давомида мисрлик кўплаб шайхларнинг қўлида дарс олади, уларнинг дарсларида қатнашади. Абу Исҳоқ Ҳувайний, Мустафо Адавий, Ториқ Эвазаллоҳ, Ҳасан Ёсир ва бошқалар шулар жумласидандир. Университетда ўқишни битирган Шайх Содиқ Самарқандий бир муддат Мисрда талабаларга турли шаръий фанлардан дарс беради. Ўрта Осиё ва Шарқий Туркистоннинг турли жойларидан келган талабалар шайхдан унумли фойдаланадилар. 2013 йилга келиб шайх Туркияга сафар қилади ва ҳозирга қадар Истанбул шаҳрида яшаб, илмий фаолият юритиб келмоқда, мазҳаблари ҳанафий.\nAvvalgi maqolaАли розияллоҳу анҳу Қуръондан ҳукмлар чиқаришда қўллаган қоида ва асослар\nKeyingi maqola Чорва моллари закоти


Қозихон Тайшинов дарс ўтмоқда. 2020 йилнинг 20 феврали.\n14 февралда 82 га тўлган қашқадарёлик ўқитувчи Ўзбек Бердиқулов 6 йилдан бери пенсияси қайта ҳисоблаб чиқилишини сўраб, турли идораларга, жумладан Президент қабулхонасигача ёзди. Натижада пенсия қайта ҳисобланди ва... озайиб қолди.\nЎзбек бобонинг тенгдоши, қирғизистонлик 81 яшар Қозихон Тайшинов эса, ҳануз мактабда ишламоқда. Бошланғич ҳарбий таълим ўқитувчиси фикрича, мамлакат конституциясига биноан у ишлашга ҳақли, бироқ унга иш ҳақи тўлашда қонун бузилмоқда.\n“Одам ўрнида кўришмаганидан кейин куч топилавераркан. Мени пенсия жамғармаси, суд, прокуратура ходимлари одам ўрнида кўрмаяпти. Мана шундай вазиятда курашиш учун куч ҳам топиларкан”, деди Чироқчи туман, Торжилға қишлоғида яшовчи Ўзбек бобо Бердиқулов 24 февраль куни Озодликнинг “Шунча ғайратни қаердан олаяпсиз?” деган саволига жавобан.\nЎзбек бобо Бердиқулов билан суҳбат\nЎзбек Бердиқулов 21 январда “Ўзбекистон почтаси” қутисига ташлаган хат Озодликка 13 февралда етиб келган эди.\nЎзбек Бердиқуловдан келган хат.\n6 варақ, 12 бетли қўлёзма мактубида оқсоқолнинг пенсиясини қайта ҳисоблатиш-кўпайтириш учун 2014 йилнинг апрелидан бери олиб бораётган кураши акс этган.\nОқсоқолдан 6 йилга чўзилган шикоят эпопеяси мазмунини сўрадик:\n"Шикоятимнинг мазмуни, асосан, икки масалада. Менга пенсияни кам бера бошладилар. Бунинг сабабини аниқлаб, маъмурий судга мурожаат қилгандим, суд мансабдор шахсларга қарши иш кўрмайман, деб, аризамни қайтарди. Кейин Президент девонига ёздим. Девон вилоят маъмурий суди раисига жўнатибди. Шундан кейин аризамни қайтадан қабул қилишди. Лекин аризамда кўрсатганим важларнинг бирортасини инобатга олмай, мени давлат божи ва почта ҳаражатларига куйдирди..."\nЎзбек Бердиқуловнинг айтишича, пенсияси билан боғлиқ у мурожаат қилмаган идора қолмаган ва охир-оқибат шикоятлари пенсиясининг 200 минг сўмга озайиб кетиши, боз устига, бўйнига қарийб 18 млн сўм қарз илиб қўйилиши билан тугаган.\nЎзбекистон Республикаси Молия вазирлиги ҳузуридаги Бюджетдан ташқари пенсия жамғармаси Чироқчи туман бўлимининг Ўзбек Бердиқуловга 2019 йилнинг 29 августида ёзган хатида (нусхаси Озодликда мавжуд) Президентнинг 2019 йил, 12 июлдаги фармонига асосан Бердиқуловнинг пенсияси ўша йил 1 августдан 1561000 сўмни ташкил этгани айтилган.\nПенсия жамҳармаси Чироқчи туман бўлимининг Ўзбек Бердиқуловга хати.\nЛекин Бердиқуловнинг хатини ўрганиш жараёнида унга пенсия тайинлашда қоида бузилгани аниқлангани ва пенсия 1 августдан 1561000 сўм эмас, балки 1319353 сўм 38 тийин қилиб белгилангани, 2019 йил 1 январдан 31 августгача 1779530 сўм 87 тийин ортиқча тўлов аниқлангани айтилган.\nПенсия жамғармаси жавобининг нимасидан қониқмадингиз, деб сўрадик Ўзбек Бердиқуловдан.\n“Менинг саволларимга улар тўлиқ жавоб бермаяпти. Бу - бир. Иккинчидан, 1995 йилдан 1999 йилгача менга 6439 сўм пенсия берилмай қолган. Шу пулни сўрасам, берганмиз, сиз олгансиз дейишади. Олганлигимни тасдиқлайдиган ҳужжат кўрсата олишмайди”, деди Ўзбек Бердиқулов.\nЎзбек Бердиқуловнинг пенсияси ўтган йили тафтиш қилинган бўлса, бундан бир неча йил муқаддам бутун мамлакат фахрийлари пенсияси ёппасига тафтиш қилинган эди. Ўзбекистон Молия вазирлиги қошидаги Назорат-тафтиш бош бошқармаси 2012 йил 1 январгача олиб борган суриштируви натижасида республика Пенсия жамғармаси ҳисобидан 150 миллиард 500 миллион сўм (қарийб 106 миллион АҚШ доллари) пенсионерларга ортиқча тўланганини хабар қилган эди.\nЧироқчилик Ўзбек бобо Бердиқулов мактабда 40 йил ишлаб, 1994 йилдан буён пенсияда бўлса, унинг кўкёнғоқлик (Қирғизистон) тенгдоши, 81 яшар Қозихон Тайшинов ҳануз мактабда ишламоқда.\nҚозихон оқсоқол Жалолобод вилоят, Кўкёнғоқ шаҳридаги 6- ўрта мактабнинг Бошланғич ҳарбий таълим ўқитувчиси. Ҳафтасига 4 соат дарс ўтиб, 1335 қирғиз сўми (тақрибан $20) иш ҳақи олади.\n81 ёшдаги Қозихон Тайшинов дарс ўтиш учун синф хонага кириб кетмоқда.\nҚозихон Тайшинов ҳақида ёзган Озодлик радиоси қирғиз хизматига кўра, у 2011 йилдан буён унга тегиши лозим бўлган иш ҳақи нотўғри ҳисобланаётганини айтиб, бу масалада халқ таълими бўлими билан судлашиб келмоқда.\n“Ҳукуматнинг 270- қарорига 14- иловада мактаб ҳарбий таълим раҳбари иш ҳақи 5000 сўм қилиб белгилаб қўйилган. Бундан ташқари конституциянинг 42-моддаси, 3- пунктида ҳар ким эркин меҳнат қилишга, шунингдек, яшаш минимумидан паст бўлмаган даражада иш ҳақи олишга ҳақли, дейилган. Қонуний 5000 сўмдан ташқари иш стажимга қараб яна 30% ҳақ олишим керак. Лекин бундай бўлмаяпти. Ҳалқ таълими бўлими маош билан ставканинг фарқига бормаяпти”, деган ўқитувчи Азаттиқ радиосига.\nҚозихон Тайшинов бу масалада 2011 йилдан буён судлашиб келмоқда.\n2018 йили мактаб раҳбарияти 60 йиллик ўқитувчилик стажига эга оқсоқолга “қариб қолгани” учун дарс ўтишга рухсат бермади. Бироқ Қозихон Тайшинов раҳбариятни судга берди ва ютиб чиқди. Шу кунда у мактабда ишлаяпти.


АҚШ ўз ерини сотармиди? (1-мақола)\n07.09.2019 19:59 0 2692\nГренландия музликларининг эриши Арктика минтақасининг стратегик ролини оширмоқда. Янги савдо йўллари очилмоқда, дунёдаги энг йирик оролнинг табиий ресурсларидан фойдаланиш имкониятлари пайдо бўлаяпти.\nБу эса Даниянинг мулки ҳисобланиб келган Гренландияга кўз олайтирувчи кучларни фаоллашувига олиб келди. Улар орасида Қўшма Штатларнинг интилиши ўта жиддийга ўхшайди.\nАҚШ президенти август ойи ўртасида Гренландияни сотиб олиш истаги борлигини очиқ билдирган эди.\n«Биз Дания билан яхши иттифоқчимиз. АҚШ дунёнинг катта қисмини, жумладан, Данияни ҳимоя қилиб келади. Оролга эгалик ғояси пайдо бўлди ва мен албатта, сотиб олар эдим. Бу харид тарихда кўчмас мулкнинг энг йирик шартномаси бўлар эди», дея изоҳлайди ўз фикрини президент Д.Трамп.\nУ ҳатто Оқ уй ҳуқуқшуносларидан бу режани ҳуқуқий экспертизадан ўтказишни сўраган. Айрим маслаҳатчилар бу фикр иқтисодий мақсадга мувофиқлигидан жар солса, айримлари бу президентнинг истаклари халқаро ҳуқуқ меъёрларига зид эканига ишонтиришмоқчи бўлди.\nДания эса буни ҳазил деб қабул қилмоқда. Бош вазир Метте Фредериксен эса «Sermitsiaq» газетасига берган интервьюда уни сотилиши эҳтимолдан анча йироқлигини, АҚШ етакчиси сўзлари «абсурд» эканлигини яширмади ва шундай деди: «Гренландия данияликларники эмас. Гренландия гренландияликларники. Умид қиламанки, бу режа жиддий эмас. Шу билан бирга Трамп жаноблари билан даҳанаки жанг қилиш ниятим ҳам йўқ».\nДаниялик бошқа сиёсатчилар ҳам йўқ жойдан чиққан чақмоққа бир четда жим ўтиргани йўқ. «Бу 1 апрел ҳазили бўлиши керак эди. Аммо ҳозир йилнинг бутунлай бошқа вақти», дея хавотир билдирди мамлакат собиқ бош вазири Ларс Локке Расмуссен.\nДания халқ партияси вакили Серен Йесперсен Трамп таклифини кулгули деб атаб, Дания 50 мингдан ортиқ фуқароларини АҚШга сота олмаслигини айтиб ўтди. «Агар у ҳақиқатдан бундай режа ҳақида ўйлаётган бўлса, бу унинг ақлдан озганининг узил-кесил тасдиғидир», дея таъкидлади.\nКонсерватив халқ партиясининг Гренландия ишлари бўйича вакили Расмус Ярлов эса ўз ижтимоий тармоғида «Бизнинг автоном ҳудудимизни ҳеч қандай сабабсиз Трамп сотувга қўйиш ҳақида ўйлаяпти. Шундан кейин устимиздан кулиб, барчамиз ҳозирлик кўрган расмий ташрифни ҳам бекор қилиб юборди. Айтинг-чи, АҚШ ўз ерини сотармикан? Масалан, Аляскани?»\nДания собиқ адлия вазири, Либерал партия вакили Сорен Пинд эса Трампга масалан, Швецияни ҳам бир сотиб олишга уруниб кўришни таклиф қилди.\n«Умид қиламанки, бу ҳазил. Умуман олганда бу қўрқинчли ғоя. Гренландияни қуролланиш пойгасига тортади, аҳоли учун мустақилликни чеклайди, Дания учун улкан йўқотиш бўлади», деб ёзади ўз «Twitter»ида Радикал партия вакили Мартин Лидегорд.\nАммо энг қизиғи Дания қироллик оиласи Америка етакчисининг ниятини ижобий баҳолади. Қиролича Антония Шаумбург-Липпе ва шаҳзода Марио Макс Шаумбург-Липпенинг маълум қилишича, улар бу масала бўйича автономия аҳолисининг ҳар қандай фикрини қўллаб-қувватлашади.\nГренландия сиёсатчилари ҳам ўз ҳайратини яширмаяпти. «Агар Трамп жаноблари Гренландияни сотиб олиш бўйича муҳокама олиб боришни истаса, Данияга эмас, мана, бизга келсин», дейди оролнинг собиқ бош вазири Хаммонд.\nМаҳаллий сўллар ҳаракати ветерани Аккалук Линге эса киноя қилиб, «Трамп билан чиққан жанжал данияликлар ва гренландияликлар бундан кейин бир-бирини янада кўпроқ қадрлашига ундайди», деди.\nГренландия ташқи ишлар вазирлиги эса Трампнинг фикридан ғазабланди. «Гренландия қиммабаҳо ресурсларга, жумладан минераллар, нефть, уран, олтин, рух, олмос, кўмир, молибден, темир, мис, тоза сув, муз, балиқ, денгиз маҳсулотлари, қайта тикланадиган энергияга бой. У сайёҳлик учун истиқболли йўналиш ҳисобланади. Орол бизнес учун очиқ, аммо олди-сотди учун эмас», дея баёнот берди.\nТрамп эса европалик иттифоқчисининг бу кескин қароридан очиқ хафа бўлди ва 2-3 сентябрда Данияга режалаштирилган расмий ташрифини номаълум муддатга қолдирди.\nТрамп аввалига ўз «Twitter»ида Гренландиядаги кўплаб бир этажли уйлар орасида «Trump Tower» осмонўпар биносининг суратини жойлаб қўйган эди. Кейин эса жаҳли чиқиб унинг тагида бу бино оролда ҳеч қачон қурилмаслигига ваъда қилди.\nТрумэн 100 миллион доллар таклиф этган...\nШимолий муз ва Атлантика океанлари оралиғида жойлашган орол 2,1 миллион квадрат километрга ҳудудга эга. Уни 10-асрда Исландиядан келиб қолган викинглар очган эди.\nОролни Дания 1536 йилда мустамлакага айлантирган. Унинг мустамлака мақоми 1953 йилда бекор қилинган. 1973 йилда Дания билан бир вақтда автоматик равишда Европа Иттифоқига кирган. 1978 йилда Дания парламенти унга автономия мақомини берди. 1982 йили кўплаб гренландияликлар референдум чоғида Европа Иттифоқидан чиқишга овоз беришган. 2008 йилдаги референдумда орол кенг автономия олди.\nАҳолисининг 90 фоизи гренландия эскимослари (инуитлар) ва улар маҳаллий калааллитлар тилида суҳбатлашади. 10 фоизи эса данияликлар ва бошқа европаликлардир.\nГренландия – Данияга ассоциалашган ҳудуд бўлиб, кенг автономия мақомига эга. Гренландия ҳукумати барча ички масалаларни ўзи ҳал қилади. Дания эса мудофаа ва ташқи сиёсатини умумий назорат қилиб келади.\nҚолаверса, Дания ҳар йили 56 минг аҳолига эга Гренландия бюджетининг 60 фоизини қоплаб келмоқда. Яъни ҳар йили 640 миллион доллар дотация бериб келади. Даниянинг ялпи ички маҳсулоти 170 миллиард доллар бўлиб, ажратаётган кўмаги унинг бюджети учун ортиқча қийинчилик туғдирмайди.\nБоз устига, Трампнинг бир қарашда янгидек туюлган ғояси Вашингтоннинг илк уруниши эмас. Ўзи АҚШ учдан бир ҳудуди Испания, Франция, Мексика ва Россиядан сотиб олган.\nГренландияга эгалик қилиш масаласи Давлат департаменти томонидан 1867 йилда ҳам муваффақиятсиз тарзда бир кўтарилган эди. 1917 йилда Вашингтон айнан Даниядан Виржиния оролларини 25 миллион долларга (ҳозирда тахминан 500 миллион долларга тенг) сотиб олган эди.\nИккинчи жаҳон урушида Данияни фашистлар Германияси босиб олгач, стратегик нуқта ҳисобланган Гренландия немислар қўлига ўтмаслиги учун АҚШ унга вақтинча ўз ҳарбийларни киритди ва эгаллаб олди.\n1944 йилда Гренландияда 5800 нафар америка контингенти бўлиб, улар ўша пайтда жами аҳолининг 25 фоизини ташкил қиларди. Уруш ниҳоясига қадар АҚШ армияси 14 та метеостанция қурди, бир вақтнинг ўзида бу даврга қадар бунёд этилган 13 та Дания станциясига ҳам хизмат кўрсатишди.\nИккинчи жаҳон урушидан кейин, 1946 йилда АҚШ президенти Гарри Трумэн оролнинг СССР билан «совуқ уруш»даги аҳамиятини яхши англаган ҳолда, уни тўлиқ сотиб олиш учун Дания ҳукуматига 100 миллион доллар таклиф қилди. Бироқ кескин рад жавобини олгач, масала кун тартибидан олинган эди.\nШундан сўнг Дания оролдаги барча асосий илмий институтлар ва тадқиқот объектлари устидан назоратни тиклади. АҚШнинг бу ердаги илмий фаолияти ва ҳарбий ҳаракатлари фақат Дания розилиги билан амалга оширилиши қатъий белгиланди.\nЛекин СССР билан зиддият қизиб борар, оролнинг ҳарбий аҳамияти кескин ўсган эди. 1951 йилда бу ерда АҚШ Туле ҳарбий базасини қурди, 1954 йилда Кэмп Тутода илмий база очди. Кейинроқ Даниядан сўраб ўтирмасдан Кэмп Сенчури базасини яратди. Бу эса икки иттифоқчи ўртасида анчайин сиёсий тушунмовчиликларни юзага келтирди. Бу ерда америкалик геофизиклар сейсмология, метеорология, иқлимшунослик, гляциология, геомагнетизм соҳаларида муҳим тадқиқотларни олиб боришарди.\nАҚШ оролда 1959 йилда бошланган «Муз чувалчанги» лойиҳаси доирасида музнинг 8 метрлик остки қисмида 4 минг километрга чўзиладиган туннелларда 600 та учишга тайёр бўлган ядро ракеталарини жойлаштириш лойиҳаси устида махфий ишларни олиб борди.\nУ тўлиқ ишга тушгач, бу ерда 11 минг ҳарбий барча шароитлар қулай бўлган муҳитда яшаши кўзда тутилган эди. 1966 йилда у ёпилгунига қадар 3 километр узунликдаги 21 та тоннел бунёд этиб бўлинган эди. Ҳарбий қурол ва аслаҳалар шакл-шамойили ўзгариб, узоқ масофага учадиган стратегик баллистик ракеталарнинг пайдо бўлиши билан лойиҳа ўз қимматини йўқотди ва ишлар тўхтатилди. Боз устига муз деворларининг эриб кетиши кузатилди.\n1968 йил январда Туле базасига қўниш чоғида бортида 4 та водород бомбаси бўлган B-52 стратегик бомбардимончи самолётининг ҳалокатга учраши инсоният учун чинакам фожеа бўлди. Унинг портлаши натижасида радиоактив чиқиндилар муз остига тушиб кетди. Махсус операция чоғида учта бомба қолдиқлари топилган бўлса-да, биттаси дом-дараксиз ғойиб бўлган эди. Бу экологияга ўнглаб бўлмас зарар етказди.\nВаҳоланки, 1957 йилдаёқ имзоланган халқаро шартномага мувофиқ Гренландия ядро қуролидан ҳоли ҳудуд деб эълон қилинган, унинг на ер устида, на ҳаво кенгликларида бу қуролни олиб юриш тақиқланган эди.\nДания жамоатчилиги ядро тадқиқотлари ҳақида 1997 йилга келибгина хабар топди ва бу аҳолининг кескин норозилигини келтириб чиқарди.\nРуслардан қўрқса қўрққилик...\nГренландия аллақачон қудратли давлатларнинг Арктикадаги геосиёсий ўйинида муҳим шахмат тошига айланиб улгурди.\nАгар АҚШ уни қўлга киритса, бу минтақадаги ҳарбий иштирокини сезиларли даражада кенгайтира олади. Чунки ҳозир Арктика йўналиши бўйича ҳарбий устунлик Россия қўлига ўтди.\nРоссия «Арктика учбарги» минтақасидаги Франц-Иосиф ерида ўзининг энг шимолий базасини кенгайтира олди. Бу ердаги аэродром Ил-78 оғир самолётини қабул қилишга тайёр қилиб қўйилди. Ушбу самолётлардан ҳавода қирувчи ва бомбардимончи самолётларга ёнилғи қўйиш учун кенг фойдаланилади.\nБир пайтлар фақат қутқарув мақсадларида деб қараб келинган рус кучлари бугун бу совуқ ҳудудларда ҳар қандай ҳарбий топшириқларни ҳам беками кўст бажаришга қодир армияга айланди, дейишмоқда экспертлар.\nРоссиянинг оролга ёндош Шпицберген архипелагидан шарқда жойлашган Нагур оролида янги қирувчиларини жойлаштириши Гренландия осмонига кириб бориш имкониятини кенгайтирди. 2013 йилдан буён рус учоқлари ҳаво кенгликларига яқинлашиши муносабати билан уларга жавоб сифатида Дания қирувчилари 184 маротаба ҳавога кўтарилганини ўзиёқ Москва НАТО иттифоқчиларининг қитиқ патига қанчалик кўп тегаётганини тасдиқлайди.\nБошқа томондан, 2014 йилда Россия «Шимол» бирлашган стратегик қўмондонлиги – Арктика қўшинларини тузди. Арктикада янги ҳарбий базалар ва аэродромлар қурмоқда. Музёрарлар флотини яратди. Улар сони қирқта бўлиб, кейинги йили 70 минг тонна сиғимдаги юкларни кўтаришга ва ҳатто тўрт метрлик музни ҳам ёриб ўтишга қодир янги кемалар денгизга туширилади. АҚШда эса музёрарлар сони атиги 2 тадир.\nШу тариқа орол осмонида Россия ҳарбий учоқларининг назорат ва стратегик учишларни амалга ошираётгани, денгизда эса сув усти ва сув ости флоти янги авлоди яратилгани Дания ва Пентагонни ҳушёр торттириб қўймоқда.\nШимолий қутбдан 1000 километр олисдаги АҚШнинг Туле ҳарбий базасида замонавий радиолокация тизимлари ўрнатилган бўлиб, қитъалараро баллистик ракеталар учишини барвақт аниқлашга хизмат қилади. База АҚШ ракетага қарши глобал мудофаа тизимининг муҳим халқаси ҳисобланади. Россиянинг жуда катта тезликда ҳаракат қилувчи ракеталарининг АҚШга Арктика бўйлаб учиб келиши эҳтимоли камайтиради.\nБу камлик қилган кўринади. Пентагон ўтган йили бу минтақада океанда 1950-2011 йилларда фаолият кўрсатган 2-флотини қайта тиклади, 1997 йилда ёпилган Аляскадаги Адак базасини қайта фойдаланишга туширмоқда.\n«Ким Гренландияни назорат қилса, Арктикани назорат қилади. Бу Арктикадаги, эҳтимол бутун дунёдаги энг стратегик муҳим нуқтадир», — дейди АҚШнинг Ньюпортдаги ҳарбий-денгиз коллежи Арктика тадқиқотлари гуруҳи раҳбари Уолтер Бербрик.\nБу қизғин жараёнларни кузатиб бораётган Даниянинг ўзи ҳам ғимирлаб қолди. Дания мудофаа вазири Трина Брамсен хоним тез орада Гренландияда мамлакатнинг қирувчи самолётлари жойлаштирилиши мумкинлигини эълон қилди. Бироқ бунинг учун салмоқли молиявий капитал ва янги сиёсий шартномалар зарур бўлади.\n«Ҳозирги пайтда рус қирувчилари Гренландия ҳаво кенгликларида тўсиқсиз ҳаракат қилиши мумкин. Шу сабабли бу режамиз маъмурий эмас, сиёсий қарордир. Аммо у фавқулодда тайёргарликни талаб қилади. Бундан ташқари, биз Гренландияни халқаро зиддият миниумум бўлган ҳудудга айлантириш ниятидамиз».\nА.Ҳасан ўғли, халқаро шарҳловчи\nТрамп АҚШ эр Дания Гренландия\nТехнология Кеча, 19:08\nХориж Кеча, 15:12\nТехаслик ёш эркак коронавирус юқтирганлар кечасида қатнашиб вафот этди\nКоронавирус 12/07, 11:38


Нигора Ҳидоятованинг эрига суиқасд уюштирилди\n28 ноябрь куни Ўзбекистоннинг мухолифатдаги “Озод деҳқонлар” партияси етакчиси Нигора Ҳидоятованинг эри, туркиялик тадбиркор Орифжон Ойдинга суиқасд уюштирилган.\nВоқеа Жанубий Қозоғистоннинг Сариоғоч шаҳарчасида рўй берди. Ярадор тадбиркор шифохонага ётқизилди.\nН.Ҳидоятованинг “Озодлик” мухбирига айтишича, ҳозирча эрининг аҳволи оғир, у ҳушига келмаган.\n“У сунъий нафас олиш мосламаси ёрдамида нафас олмоқда. Жарроҳлик операцияси давомида танасидаги ўқ чиқариб олинган. Унга “Макаров” тўппончасидан ўқ узилган. Етти ўқ отилган, охиргиси бошига теккан. Қозоғистонлик шифокорларнинг ҳаракати туфайли ҳаёти сақлаб қолинди”, - деди Н.Ҳидоятова.\nУнинг таъкидлашича, бу воқеанинг эрининг тадбиркорлик фаолиятига алоқаси йўқ. Чунки О.Ойдиннинг фаолияти катта пуллар билан боғлиқ эмас.\n“У қурган заводлари учун олган пулга кун кечиради. Шунинг учун бу воқеа унинг бировдан қарз олгани ёки бергани билан боғлиқ эмас, деб ўйлайман. Уни тунда пойлаб, овоз чиқармайдиган мосламали тўппончадан отишган. Бу воқеанинг ғаламислик эканига ишончим комил. Чунки отганлар тошкентликлар бўлган”, - деди Н.Ҳидоятова.\n“Озод деҳқонлар” етакчисининг сўзларига кўра, Қозоғистон милицияси жиноятчиларни машинасида олиб келган ҳайдовчини сўроқ қилган. Натижада ҳайдовчи 600 танга эвазига икки киши айланма йўллар орқали чегарадан олиб ўтгани аниқланган.\nН.Ҳидоятова ҳозир қариндошларига нисбатан таъқиблар кучайгани, бу ҳолат эрини ҳам четлаб ўтмаганини таъкидлади.\nЖанубий Қозоғистон вилояти ички ишлар департаменти матбуот хизмати бошлиғи Салтанат Қоракўзова ҳозир мазкур воқеа юзасидан жиноят иши қўзғатилгани ва суриштирув ишлари олиб борилаётганини билдирди. У суиқасд жабрланувчининг рафиқаси фаолияти билан боғлиқ экани тўғрисида маълумотлар йўқлиги, бундай тахминлар жиноятчилар қўлга олингандан кейингина аниқлаштирилиши мумкинлигини маълум қилди.\nС.Қоракўзова тадбиркорни отганлар Тошкентдан келгани тўғрисидаги тахминни тасдиқламади, инкор ҳам этмади.\n“Бизда бир қанча тахминлар бор, лекин тергов манфаатлари нуқтаи назаридан уларни ошкор қила олмайман”, - деди С.Қоракўзова.


672-I-сон 29.08.1998. ҚИММАТЛИ ҚОҒОЗЛАР БОЗОРИДА ДЕПОЗИТАРИЙЛАР ФАОЛИЯТИ ТЎҒРИСИДА\nҚИММАТЛИ ҚОҒОЗЛАР БОЗОРИДА ДЕПОЗИТАРИЙЛАР ФАОЛИЯТИ ТЎҒРИСИДА\n3-модда. Депозитарийлар фаолияти тўғрисидаги қонун ҳужжатлари\n4-модда. Депозитарийлар тузилиши\n5-модда. Депозитарийларнинг филиаллари\n6-модда. Депозитарийлар фаолиятига лицензия бериш\n7-модда. Депозитарийнинг фаолиятини тугатиш\n8-модда. Депозитарийлар тизими\n9-модда. Марказий депозитарий\n10-модда. Марказий депозитарийнинг мутлақ вазифалари\n11-модда. Қимматли қоғозлар бозорида депозитарийлар фаолиятини тартибга солиш ва назорат қилиш\n12-модда. Депозитар хизматлар\n13-модда. Қимматли қоғозлар бозорида депозитарий фаолиятини фаолиятнинг бошқа турлари билан қўшиб олиб бориш\n14-модда. Депозитарийлар тизимида қимматли қоғозлар ҳаракати\n15-модда. Депонентнинг ҳуқуқлари\n16-модда. Депонентнинг мажбуриятлари\n17-модда. Депозитарийнинг ҳуқуқлари\n18-модда. Депозитарийнинг мажбуриятлари\n19-модда. Депозитарийларда қимматли қоғозлар сақланишининг кафолати\n20-модда. Ахборотнинг махфийлиги\n21-модда. Депозитарийнинг жавобгарлиги\nҲужжат 22.09.1998 00 санаси ҳолатига\n2.07.00.00.00 Молия ва кредит тўғрисидаги қонунчилик. Банк фаолияти / 07.24.00.00 Қимматли қоғозлар. Қимматли қоғозлар бозори / 07.24.04.00 Қимматли қоғозлар бозорида касб фаолияти / 07.24.04.05 Депозитар фаолияти]\nМазкур Қонуннинг мақсади қимматли қоғозлар бозорида депозитарийларнинг корпоратив қимматли қоғозларга доир фаолиятини ҳуқуқий жиҳатдан тартибга солиб туришдан иборат.\nкорпоратив қимматли қоғозлар (бундан буён матнда қимматли қоғозлар деб юритилади) — хўжалик юритувчи субъектлар томонидан нақд ёки нақд бўлмаган ҳолда чиқарилган қимматли қоғозлар;\n1.Қимматли қоғозлар / Нақд қимматли қоғозлар / Нақд қимматли қоғозлар;\n2.Қимматли қоғозлар / Нақд қимматли қоғозлар / Нақд қимматли қоғозлар]\nнақд қимматли қоғозлар — қонун ҳужжатларида белгиланган тартибда пул ҳужжатлари шаклида тайёрланган ва муомалага чиқарилган қимматли қоғозлар;\n1.Қимматли қоғозлар / Нақд бўлмаган қимматли қоғозлар / Нақд бўлмаган қимматли қоғозлар;\n2.Қимматли қоғозлар / Нақд бўлмаган қимматли қоғозлар / Нақд бўлмаган қимматли қоғозлар]\nнақд бўлмаган қимматли қоғозлар — қонун ҳужжатларида белгиланган тартибда депозитарийларнинг ҳисобга олиш рўйхатларидаги ёзув шаклида муомалага чиқарилган қимматли қоғозлар;\nқимматли қоғозларнинг ҳисобга олиш рўйхатлари — қимматли қоғозларни депозитарийда сақлаш ва қимматли қоғозларга бўлган ҳуқуқни ҳисобга олиш бўйича депозитар операциялар стандартлари билан белгиланган ёзувлар тизими;\nқимматли қоғозлар ҳаракати— депозитарийларнинг ҳисобга олиш рўйхатларида қайд қилинадиган қимматли қоғозларга бўлган ҳуқуқларнинг ўтиши;\nқимматли қоғозлар депозитарийлари — (бундан буён матнда депозитарийлар деб юритилади) — қимматли қоғозларни сақлаш ва қимматли қоғозларга бўлган ҳуқуқни ҳисобга олиш бўйича фаолият юритувчи қимматли қоғозлар бозори институтлари;\nқимматли қоғозларнинг Марказий депозитарийси (бундан буён матнда Марказий депозитарий деб юритилади) — Ўзбекистон Республикаси депозитарийларида қимматли қоғозларни сақлаш, қимматли қоғозларга бўлган ҳуқуқни ҳисобга олиш ва қимматли қоғозлар ҳаракатининг ягона тизимини таъминловчи депозитарий;\nқимматли қоғозлар эгаси — қимматли қоғозлар унга мулк ҳуқуқи асосида ёки бошқа ашёвий ҳуқуқ асосида тегишли бўлган шахс;\nдепонент — депозитарий билан қимматли қоғозларни сақлаш ва унинг қимматли қоғозларга бўлган ҳуқуқини ҳисобга олиш ҳақида шартнома тузган жисмоний ёки юридик шахс;\nдепо ҳисобварағи — депонентнинг қимматли қоғозларини сақлаш ва қимматли қоғозларга бўлган ҳуқуқни ҳисобга олишга мўлжалланган депозитарийнинг ҳисобга олиш рўйхатларидаги жами ёзувлар;\nгувоҳнома — депо ҳисобварағидан кўчирма бўлиб, депонентнинг тегишли ҳуқуқларини тасдиқлайди;\nқимматли қоғозлар билан депозитар операциялар (бундан буён матнда депозитар операциялар деб юритилади) — қимматли қоғозларни сақлаш ва қимматли қоғозларга бўлган ҳуқуқларни ҳисобга олиш бўйича депозитарийлар томонидан ҳисобга олиш рўйхатларида амалга ошириладиган операциялар;\nдепозитар операциялар стандартлари — депозитар операциялар ўтказишнинг қонун ҳужжатларида белгиланган тартибда тасдиқланган меъёрлари ва қоидалари;\n1.Депозитар шартнома / Шартномалар турлари / Депозитар шартнома;\n2.Депозитар шартнома / Шартномалар турлари / Депозитар шартнома]\nдепозитар шартнома — депозитарий билан депонент ўртасида ёзма шаклда тузиладиган, қимматли қоғозларни сақлаш ва қимматли қоғозларга бўлган ҳуқуқларни ҳисобга олиш билан боғлиқ муносабатларни тартибга солиб турувчи шартнома;\nваколатли давлат органи — қимматли қоғозлар бозори фаолиятини тартибга солиш ва назорат қилиш ваколати давлат томонидан берилган орган.\nҚимматли қоғозлар бозорида депозитарийлар фаолияти тўғрисидаги қонун ҳужжатлари ушбу Қонун ҳамда бошқа қонун ҳужжатларидан иборат.\nДепозитарийлар жисмоний ва юридик шахслар, шу жумладан чет эл жисмоний ва юридик шахслари томонидан, юридик шахснинг исталган ташкилий-ҳуқуқий шаклида тузилиши мумкин.\nЎзбекистон Республикаси ҳудудида рўйхатдан ўтган банклар, реестр эгалари тегишли лицензия асосида қимматли қоғозлар бозорида депозитарий сифатида фаолият кўрсатишлари мумкин.\nДепозитарий устав фондининг энг кам миқдори қонун ҳужжатларида тегишли юридик шахснинг ташкилий-ҳуқуқий шаклига нисбатан белгиланган миқдордан кам бўлмаслиги керак.\nДепозитарий филиаллар очиш ҳуқуқига эга бўлиб, улар депозитарийнинг алоҳида бўлинмалари деб ҳисобланади.\nДепозитарий филиали ўз фаолиятини уни тузган депозитарий тасдиқлаган низом асосида, унинг раҳбари эса — тегишли ишончнома асосида амалга оширади. Депозитарий филиали уни тузган депозитарийга берилган лицензияда назарда тутилмаган депозитар хизматлар кўрсатиши мумкин эмас.\nДепозитарийлар Ўзбекистон Республикасида ўз фаолиятини махсус рухсатнома (лицензия) асосида амалга оширадилар. Лицензияда рухсат берилган депозитар хизматлар рўйхати кўрсатилади.\n«Депозитарий томонидан кўрсатиладиган хизматлар Депозитарий фаолиятни амалга оширишга доир талаблар тўғрисида»ги Низомнинг (рўйхат рақами 809, 31.08.1999 й.) 1-сон иловасида назарда тутилган асосий депозитар хизматларнинг минимал рўйхатига мувофиқ бўлиши лозим.\nЛицензия бериш, уни қайтариб олиш ёхуд унинг амал қилишини тўхтатиб қўйиш Ўзбекистон Республикаси Вазирлар Маҳкамаси томонидан белгиланадиган тартибда амалга оширилади ҳамда оммавий ахборот воситаларида эълон қилиниши шарт.\nБатафсил маълумот учун Ўзбекистон Республикаси Вазирлар Маҳкамасининг 2003 йил 9 июлда 308-сон қарори билан тасдиқланган «Қимматли қоғозлар бозорида касбий фаолиятни (инвестиция институтларининг қимматли қоғозлар бозоридаги фаолиятини) лицензиялаш тўғрисида»ги Низомга қаранг.\nДепозитарийнинг фаолиятини тугатиш қонун ҳужжатларида белгиланган тартибда амалга оширилади.\nҚўшимча маълумот учун «Депозитар фаолият тўхтатилган ва тугатилган тақдирдаги ҳаракатлар тартиби тўғрисида»ги Низомга (рўйхат рақами 1130, 23.04.2002 й.) қаранг.\nДепозитарийнинг фаолиятини тугатиш тўғрисида қарор қабул қилинган тақдирда ўн кунлик муддат ичида матбуотда тегишли ахборот эълон қилинади.\nЎз фаолиятини тугатаётган (тугатилаётган) депозитарийда сақланаётган қимматли қоғозлар ва ҳисобга олиш рўйхатлари депонентнинг қарорига биноан бир ҳафталик муддат ичида бошқа депозитарийга ўтказилади, бундай қарор мавжуд бўлмаган ҳолларда эса — ваколатли давлат органи томонидан (ваколатли давлат органи билан келишган ҳолда тугатиш комиссияси томонидан) белгиланган муддатларда, депонентлар томонидан танланган депозитарийларга кейинчалик ўтказиш учун — Марказий депозитарийга ўтказилади.\nДепозитарийлар тизими Ўзбекистон Республикаси ҳудудида икки босқичли бўлиб, улар Марказий депозитарийни ва депозитарийларни ўз ичига олади.\nҲар бир депозитарий давлат рўйхатидан ўтиб, лицензия олгандан сўнг ваколатли давлат органи тасдиқлаган тартибда Марказий депозитарийда вакиллик ҳисобварағини очиши керак.\nДепозитарийлар ўз депонентларининг Марказий депозитарий вакиллик ҳисобварақларида жамлаб ҳисобга олиб бориладиган нақд бўлмаган қимматли қоғозларига бўлган ҳуқуқлар ҳисобини юритадилар, шунингдек нақд қимматли қоғозларни сақлашни амалга оширадилар ва улар бўйича ҳуқуқлар ҳисобини юритадилар.\nМарказий депозитарий қонун ҳужжатларига мувофиқ давлат унитар корхонаси сифатида тузилади.\nҚўшимча маълумот учун Ўзбекистон Республикаси Фуқаролик кодексининг 70, 71-моддаларига, Ўзбекистон Республикаси Вазирлар Маҳкамасининг 1999 йил 21 майдаги 263-сон «Қимматли қоғозларнинг марказий депозитарийсини ташкил этиш ва унинг фаолияти масалалари тўғрисида»ги қарорига қаранг.\nМарказий депозитарий ўз фаолиятини хизмат кўрсатишдан олинган даромадлар ва бошқа тушумлар ҳисобига амалга оширади.\nМарказий депозитарий хизматлари учун олинадиган тарифлар миқдори Ўзбекистон Республикаси Молия вазирлиги билан келишилган ҳолда ваколатли давлат органи томонидан тасдиқланади.\nМарказий депозитарий мутлақ вазифалари қуйидагилардан иборат:\nбиржа ва биржадан ташқари савдолар қатнашчиларининг қимматли қоғозлари савдоларга қўйилишидан олдин улар борлигини ва ҳақиқий эканлигини тасдиқлаш;\nсавдоларда тузилган битимларга мувофиқ биржа ва биржадан ташқари савдолар қатнашчиларига қимматли қоғозлар етказиб берилишини таъминлаш;\nЎзбекистон Республикаси ҳудудида норезидентлар томонидан, шунингдек қимматли қоғозларнинг хорижий фонд бозорларида Ўзбекистон Республикаси резидентлари томонидан чиқарилган қимматли қоғозларни ҳисобга олиш;\nҚимматли қоғозлар бозорида депозитарийлар фаолиятини тартибга солиш ва назорат қилиш қонун ҳужжатларида белгиланган тартибда ваколатли давлат органи томонидан амалга оширилади.\nДепозитар операциялар стандартларини ишлаб чиқиш, тасдиқлаш ва депозитарийлар уларга риоя этишини назорат қилиш ваколатли давлат органи томонидан амалга оширилади.\nДепозитарийлар ваколатли давлат органи томонидан белгиланган тартиб ва муддатларда депозитар операцияларга оид ҳужжатларни ўз архивларида сақлашга мажбурлар.\n«Депозитарий фаолиятни амалга оширишга доир талаблар тўғрисида»ги Низомнинг (рўйхат рақами 809, 31.08.1999 й.) 6.1.6.-бандига мувофиқ депозитарий ҳужжатлаштирилган маълумотни маълумот келгандан кейин камида уч йил сақлашга мажбур.\nДепозитарийлар ўз фаолиятларини амалга ошириш чоғида депозитар операциялар стандартларига мувофиқ қуйидаги хизмат турларини кўрсатадилар:\nнақд ва нақд бўлмаган қимматли қоғозларга бўлган ҳуқуқни ҳисобга олиш ва тегишли гувоҳнома бериш йўли билан буни тасдиқлаш;\nқимматли қоғозлар зиммасига мажбуриятлар юкланган ҳолатларни, шунингдек улар тугатилган ҳолатларни ҳисобга олиш.\nҚимматли қоғозларни сақлайдиган депозитарий қимматли қоғозлар эгасининг топшириғи асосида қимматли қоғозлар эгалари реестрида қимматли қоғознинг номинал эгаси сифатида рўйхатдан ўтказилиши мумкин.\nДепозитарийни қимматли қоғознинг номинал эгаси сифатида амалга оширадиган функцияларининг хусусиятлари Депозитар ҳисоб ва ҳисоботнинг ягона қоидаларининг (стандартлари) (рўйхат рақами 844, 01.12.1999 й.) XII бўлимида белгиланган.\nДепозитарий ўз фаолиятини қимматли қоғозлар эгалари реестрини юритиш фаолияти билан қўшиб олиб бериши мумкин, бунда у қимматли қоғозларнинг номинал эгаси ҳисобланмайди.\nДепозитарий ўз фаолиятини қимматли қоғозлар бозорида бошқа фаолият турлари билан қўшиб олиб бориши мумкин эмас, қимматли қоғознинг номинал эгаси сифатидаги фаолият, шунингдек қимматли қоғозлар эгалари реестрини юритиш фаолияти бундан мустасно.\nВаколатли давлат органи барча қимматли қоғозларнинг чиқарилишини тасдиқловчи ҳужжатлар аслининг бир нусхасини Марказий депозитарийга берилишини таъминлайди. Марказий депозитарий депозитар операциялар бўйича белгиланган стандартларга мувофиқ ҳисобга олиш рўйхатларини тўлдириш йўли билан қимматли қоғозларнинг ҳисобга олинишини амалга оширади.\nДепозитар ҳисоб ва ҳисоботнинг ягона қоидаларига (стандартларига) (рўйхат рақами 844, 01.12.1999 й.) қаранг.\nДепозитарийлар тизимида қимматли қоғозлар ҳаракати ушбу Қонуннинг 8-моддасига мувофиқ ваколатли давлат органи тасдиқлайдиган тартибда амалга оширилади.\nДепонент қуйидаги ҳуқуқларга эгадир:\nдепозитарийдаги ўзининг депо ҳисобварағида бўлган қимматли қоғозларни қонун ҳужжатларида белгиланган тартиб ва доирада тасарруф этиш. Депонентда депозитарийда ҳисобга олинадиган қимматли қоғозларни тасарруф этиш ҳуқуқи қимматли қоғозлар унинг депо ҳисобварағига киритилган пайтдан эътиборан вужудга келади;\nдепозитарийга ўз депо ҳисобварағи бўйича операцияларни амалга ошириш юзасидан топшириқ бериш (учинчи шахслар олдида зиммасига мажбуриятлар юкланган қимматли қоғозларни уларга юкланган мажбуриятлар тугаганлигини тасдиқловчи ҳужжатларни тақдим этмай туриб ўтказиш тўғрисидаги фармойиш бундан мустасно), сўров киритиш, топшириқлар бажарилганлиги тўғрисидаги ҳисоботни талаб қилиш;\nўзига тегишли нақд қимматли қоғозларни сақлаш ва исталган депозитарийга нақд ва нақд бўлмаган қимматли қоғозларга нисбатан мулк эгалиги ҳуқуқини ҳамда бошқа ашёвий ҳуқуқларни ҳисобга олишни топшириш;\nдепозитар шартнома тузиш тўғрисидаги қарор қабул қилгунга қадар депозитарийда қимматли қоғозларни сақлаш ва ҳисобга олиш қоидалари билан танишиш;\nдепозитар шартнома шартларига мувофиқ ўз депо ҳисобварағининг ҳолати ҳақида гувоҳнома олиш ва ўзининг депо ҳисобварағи бўйича депозитарий томонидан ўтказилган операциялар тўғрисида ҳисобот олиш.\nДепонент қонун ҳужжатларида назарда тутилган бошқа ҳуқуқларга ҳам эгадир.\nДепонент қуйидагиларга мажбурдир:\nўзининг ваколатли шахсининг ваколати тугатилиши ёки ўзгариши тўғрисида депозитарийни хабардор қилиш;\nўз реквизитларидаги барча ўзгаришлар ҳақида депозитарийга хабар бериш;\nдепозитарийнинг ёзма хабарлари тўғрилигини ва тўлалигини текшириш, агар ноаниқликлар борлиги аниқланадиган бўлса, улар ҳақида депозитарийни ўз вақтида хабардор қилиш.\nДепонент қонун ҳужжатларида назарда тутилган бошқа мажбуриятларга ҳам эга бўлиши мумкин.\nДепозитарий қуйидаги ҳуқуқларга эгадир:\nбелгиланган тартибда нақд қимматли қоғозларнинг ҳақиқийлигини текшириш;\nқонун ҳужжатларида белгиланган тартибда нақд қимматли қоғозларни инкассация қилиш ва ташиш;\nдепонентларнинг топшириғига биноан уларга тегишли қимматли қоғозлар бўйича даромадларни ўтказиш.\nДепозитарий қонун ҳужжатларида назарда тутилган бошқа ҳуқуқларга ҳам эгадир.\nДепозитарий қуйидагиларга ҳақли эмас:\nўзига сақлаш учун берилган мулкдан қимматли қоғозлар сифатида фойдаланиш ёки депо ҳисобварақларидан депонентнинг рухсатисиз қимматли қоғозларни ўтказиш, қонун ҳужжатларида назарда тутилган ҳоллар бундан мустасно;\nўзи чиқарган қимматли қоғозларга бўлган ҳуқуқ ҳисобини юритиш;\nқимматли қоғозлар билан олди-сотди, воситачилик, топшириқ, ҳадя, айирбошлаш шартномаларини ва бошқа турдаги битимларни тузиш, депозитарийнинг ўзи чиқарган қимматли қоғозларга доир битимлар бундан мустасно.\nАгар қонун ҳужжатларида бошқача қоида назарда тутилмаган бўлса, Марказий депозитарий қуйидагиларга ҳам ҳақли эмас:\nдавлатга тегишли бўлмаган нақд ва нақд бўлмаган қимматли қоғозларга бўлган ҳуқуқ ҳисобини юритиш, ушбу Қонуннинг 7 ва 10-моддаларида назарда тутилган ҳоллар бундан мустасно;\nакциядорлар реестрини юритиш;\nбошқа юридик шахсларнинг устав жамғармасида қатнашиш.\nДепозитарий қуйидагиларга мажбурдир:\nўзига сақлаш учун топширилган нақд ва нақд бўлмаган қимматли қоғозларнинг сақланишини таъминлаш;\nҳар бир депонентга тегишли қимматли қоғозларнинг турлари, сони ва номинал қийматини ҳисобга олиб бориш;\nқимматли қоғозлар зиммасига мажбуриятлар юклатилган ҳоллар ва улар тугатилган ҳоллар ҳисобини юритиш;\nдепонентларнинг ёзма топшириқлари асосида депонентларга эмитентдан ёки реестр эгасидан олинган акциядорлар йиғилиши, дивидендлар тўланиши ва бошқа ҳаракатлар тўғрисидаги ахборотни етказиш;\nдепо ҳисобварақлари бўйича операцияларни фақат ўз депонентларининг ёзма топшириқлари асосида амалга ошириш;\nдепо ҳисобварақлари ҳолатига ўзгартишлар киритишга асос ҳисобланувчи барча бирламчи ҳужжатларни сақлаш;\nдепонентнинг қимматли қоғозларга мулк ҳуқуқи ва бошқа ашёвий ҳуқуқларини тегишли гувоҳнома бериш билан тасдиқлаш;\nдепо ҳисобварағининг ҳолати ва ундаги ўзгартишлар тўғрисидаги ахборотнинг махфийлигини таъминлаш, қонун ҳужжатларида назарда тутилган ҳоллар бундан мустасно;\nдепо ҳисобварағи бўйича операцияларни ваколатли давлат органи, монополияга қарши кураш давлат органи, шунингдек суд ва ҳуқуқни муҳофаза қилиш органларининг қарорлари асосида, қонун ҳужжатларида белгиланган тартибда тугатиш;\nБатафсил маълумот учун Депозитар ҳисоб ва ҳисоботнинг ягона қоидаларининг (стандартлари) (рўйхат рақами 844, 01.12.1999 й.) 53-бандига («Қимматли қоғозларни тўхтатиб қўйиш») қаранг.\nваколатли давлат органининг талабига биноан ўзининг фаолиятига тааллуқли маълумотларни қонун ҳужжатларида белгилаб қўйилган доирада тақдим этиш.\nҚўшимча маълумот учун Депозитар ҳисоб ва ҳисоботнинг ягона қоидаларининг (стандартлари) (рўйхат рақами 844, 01.12.1999 й.) 76-бандига («Ваколатли давлат органи ва Марказий депозитарий олдидаги ҳисобот») қаранг.\nДепозитарий қонун ҳужжатларида назарда тутилган бошқа мажбуриятларга ҳам эга бўлиши мумкин.\nДепозитарийларда қимматли қоғозларнинг сақланиши уларни қимматли қоғозларни сақлашга доир талабларга жавоб берадиган қимматли қоғозларни сақлаш жойларида сақлаш ва ҳисобга олиш рўйхатларини депозитар операциялар стандартларига мувофиқ ҳолда юритиш орқали таъминланади.\nҚўшимча маълумот учун «Депозитарий фаолиятни амалга оширишга доир талаблар тўғрисида»ги Низомнинг (рўйхат рақами 809, 31.08.1999 й.) 3-бандига («Хона ва сақлаш жойларига қўйиладиган талаблар») ва Депозитар ҳисоб ва ҳисоботнинг ягона қоидаларининг (стандартлари) (рўйхат рақами 844, 01.12.1999 й.) 26-бандига («Депозитарийнинг ҳисоб регистрлари») қаранг.\nМарказий депозитарийда сақланаётган ва ҳисобга олинаётган қимматли қоғозларнинг сақланиши, шунингдек Марказий депозитарийнинг маълумотлари мажмуида қўшимча сақлаб турилиши, техник тизимларда узилиш юз берганда ва кутилмаган вазиятлар вужудга келганда Марказий депозитарий маълумотлари мажмуини тезкор тиклаш орқали таъминланади.\nВаколатли давлат органи қимматли қоғозларнинг Депозитарийларда сақланиши ва уларга бўлган ҳуқуқ ҳисоби юритилиши ишончлилигини таъминлашга доир қўшимча талабларни белгилаши мумкин.\nДепозитарийлар депо ҳисобварақларидаги операцияларининг махфийлигини кафолатлайди. Депозитарийларнинг барча хизматчилари депо ҳисобварақларидаги операцияларни сир тутишлари шарт.\nДепозитарийнинг депонентлари тўғрисидаги, депо ҳисобварақларининг ҳолати ҳақидаги, депо ҳисобварақларида амалга оширилган операциялар тўғрисидаги маълумотлар, шунингдек уларни ўтказиш чоғида депозитарийга уларни махфий сақлаш зарурлиги ёзма равишда кўрсатилган бошқа маълумотлар махфий ахборот ҳисобланади ва қонун билан қўриқланади.\nДепозитар ҳисоб ва ҳисоботнинг ягона қоидаларининг (стандартлари) (рўйхат рақами 844, 01.12.1999 й.) 4-бандига («Ахборотнинг махфийлиги») қаранг.\nЖисмоний шахсларнинг депозитар операциялари ҳамда депо ҳисобварақлари бўйича маълумотномалар қимматли қоғозлар эгаларининг ўзларига ёки номинал эгаларига ҳамда уларнинг қонуний вакилларига берилади, шунингдек судларга, суриштирув ва тергов органларига улар ихтиёридаги ишлар юзасидан, депонентларнинг депо ҳисобварақларида бўлган қимматли қоғозлари хатланиши, ундирувга қаратилиши ёки мусодара қилиш қўлланилиши мумкин бўлган ҳолларда берилади.\nДепозитар операциялар ва депо ҳисобварақлари юзасидан маълумотномалар уларнинг эгалари вафот этган тақдирда меросхўрларига ёки депо ҳисобварағи эгаси томонидан кўрсатилган шахсларга, мерос ишларини кўриб чиқаётган нотариал идораларга, чет эл фуқаролари масаласида эса — чет эл консуллик муассасаларига берилади.\nЮридик шахсларнинг депозитар операциялари ҳамда депо ҳисобварақлари юзасидан маълумотномалар юридик шахсларнинг ўзларига, прокурорга, судларга берилади, суриштирув ва тергов органларига эса — қўзғатилган жиноий иш мавжуд бўлган ҳолларда берилади.\nМахфий ахборотни ошкора этганликлари учун бундай ахборотдан хабардор бўлган шахслар қонунда белгиланган тартибда жавобгарликка тортиладилар.\nСир тутиладиган ахборотни эгасининг розилигисиз қасддан ошкор қилиш ёки ундан фойдаланиш, хўжалик юритувчи субъектга кўп миқдорда зарар етказган бўлса, Ўзбекистон Республикаси Жиноят кодексининг 191-моддасига асосан жавобгарликни келтириб чиқаради.\nДепозитарий қуйидаги ҳолларда ўз депонентлари олдида қонун ҳужжатларида белгиланган тартибда жавобгардир:\nдепо ҳисобварақларида қимматли қоғозлар эгалари ва уларга тегишли қимматли қоғозлар тўғрисидаги ёзувлар йўқотилганда. Депозитарий ўз ҳисобидан йўқотилган ёзувларни тиклайди;\nдепонентларнинг нақд қимматли қоғозлари депозитарийнинг сақлаш жойларида тегишлича сақланмаганлиги оқибатида улар йўқотилган ёки яроқсиз ҳолга келганда. Депозитарий кўрсатилган қимматли қоғозларни тайёрлашга кетадиган харажатларни қоплайди ёки ўз ҳисобидан янгиларини тайёрлайди;\nқимматли қоғозлар чиқарилганлигини тасдиқлайдиган ҳужжатларни ва ҳисобга олиш рўйхатларидаги ёзувларни лозим даражада сақламаганда ва бу уларнинг йўқолиши ёки яроқсиз ҳолга келишига сабаб бўлганда. Депозитарий ўз ҳисобидан кўрсатилган ҳужжатларни ва қимматли қоғозларнинг ҳисобга олиш рўйхатларини тиклайди;\nдепонентларга тегишли қимматли қоғозларга эгалик ҳуқуқи ўз вақтида ва лозим даражада ҳисобга олинмаганда. Депонент кўрсатилган хизматлар учун Депозитарий шартномасида белгиланган миқдорда тўловларни камайтириш ҳуқуқига эга;\nунинг ҳаракати ёки ҳаракатсизлиги депонент ўзига тегишли қимматли қоғозлар билан боғлиқ ҳуқуқларини амалга ошира олмаслигига олиб келганда. Депозитарий депонентга зарарни, шу жумладан бой берилган фойдани тўла ҳажмда тўлайди;\nдепозитар шартнома шартларини бузганда.\nҚўшимча маълумот учун Депозитар ҳисоб ва ҳисоботнинг ягона қоидаларининг (стандартлари) (рўйхат рақами 844, 01.12.1999 й.) 3-бандига («Жавобгарлик») қаранг.\nДепозитарий билан депонент ўртасидаги низолар суд тартибида ёки тарафларнинг келишувига мувофиқ, агар Ўзбекистон Республикасининг халқаро шартномаларида бошқача тартиб назарда тутилган бўлмаса, хакамлар муҳокамасида ҳал этилади.\n(Ўзбекистон Республикаси Олий Мажлисининг Ахборотномаси, 1998 й., 9-сон, 172-модда; 2003 й., 1-сон, 8-модда)


ҚАНДАЙ КИЙИНИШ КЕРАК — Zamaxshariy.uz\nҚАНДАЙ КИЙИНИШ КЕРАК\nИнсоннинг кийиниши унинг ички-маънавий дунёсининг сиртда акс этишидир. Қайси инсонда уят, ҳаё, ор-номус каби тушунчалар бўлса, ўша инсон ўз обрўсини сақлайдиган, бошқаларнинг нафратини қўзитмайдиган ҳолатда кийинади. Зотан, азалдан халқимизда «Ҳаё ва ибонинг ташқи кўриниши — кийимдур», мазмунидаги ҳикмат бор. Имоми Аъзам Абу Ҳанифа шогирдларини виқорли, салобатли кийинишга ундар эдилар. Чунки бу ишда илмни ва илм аҳлини ҳурмат қилиш бор. Инсон кийим танлаш борасида миллий-диний қадриятлари чегарасида тургани яхши. Кийиниш маданияти инсоннинг диди қандай эканини кўрсатади. Ҳазрат Мир Алишер Навоий бир байтларида:\nЯхши либос танга оройиш, деб ҳикматли насиҳат берадилар.\nБунинг устига, кийим-бош инсоннинг доимий ҳамроҳи бўлгани учун, унга таъсир қилиши турган гап. Мисол келтирадиган бўлсак, аскарларга ўзига хос кийим кийдириш ҳамма халқларда қадимдан одат бўлиб келган. Бу аввало, аскарларга ўз вазифасини адо этишда қулайлик туғдирса, иккинчидан, махсус кийим уларга таъсир қилиб, аскарлик руҳини тутиб туришда, кучайтиришда иш беради.\nИнсонларнинг бошқалар ҳузурида авратни кўрсатиб юриш инсон эҳтиромига ва жамоатчилик одобига зид бўлган ишлардан бўлиб, бу иш жамият аъзолари ичида фасод тарқалишига сабаб бўлади. Инсоннинг кийиниш маданиятига риоя қилиши ўзи учун обрў ва мартабалиги, гўзаллик ва зийнатлиги, жамиятнинг бошқа аъзоларини эса ҳурматлаш экани тушунтирилади.\nАллоҳ таоло Қуръони каримда шундай дейди: “Эй Одам болалари! Батаҳқиқ, сизларга авратингизни тўсадиган либос ва зийнат либосини тушурдик” (Аъроф сураси, 26-оят).\nИнсонни ҳайвондан ажратиб турадиган аломатлардан бири ҳам либосдир. Одамнинг аврати – айбини беркитиб туриши учун Аллоҳ таоло унга либос ато қилган. Либоснинг зарурияти киши авратини ўзгалардан пинҳон тутишидадир.\nДарҳақиқат либос — инсон кўрки, кийинишнинг ҳам ўзига яраша меъёрлари бор. Шу боис таълим муассасаларида кийиниш маданияти, диний ва мавсумий либосларнинг бир-биридан фарқли жиҳатлари, тор, калта, очиқ кийимларда юришнинг ёшлар саломатлиги ва хулқ-атворига таъсири ҳақида қайғуриш лозим. Кўча–куйда, таълим муассасаларида ва турли мажлисларда юпқа ва калта иштон кабиларни кийиб юриш ҳолатларига гувоҳ бўламиз. Аслида, ҳар бир мажлис ва ҳар бир жойнинг ўзига яраша кийиниш маданияти бўлганидек, уни бошқа жойларда кийиш маданиятсизлик бўлади. Мутахассисларнинг тадқиқотларига кўра, бизнинг барча миллий кийимларимиз нафақат маънавиятимизни, балки баданимиз, аъзоларимизни ва саломатлигимизни ҳар жиҳатдан муҳофаза қилади. Ёки дўппиларни олайлик. Ҳар вилоятнинг ўзига хос дўпписи бўлиб, уларга солинган нақшлар олам-олам маъно, диний ва миллий қадрият ҳикматларини ифодалайди.\nЛибоснинг кенглиги борасида ўртачалик – меъёрга риоя қилиниши керак. Аъзолар сиқиладиган даражада тор, жисмга ноқулайлик келтирадиган ва ҳаракатланишга халал берадиган даражада кенг бўлмаслиги лозим. Ниҳоятда тор кийимлар организмнинг қон айланиш тизими бузилишига олиб келади. Эркаклар ички кийимларининг жуда торлиги аянчли ҳолатлар келтириб чиқариши аниқланган.\nКийим кишининг жисмига мос равишда, эркин ҳаракатланишга имкон берадиган қилиб тикилган бўлиши шарт. Ниҳоятда калта ёки кичик бўлиши яхши эмас. Бошқа соҳаларда бўлгани каби, кийиниш борасида ҳам инсон аввало ҳалол-ҳаромга эътибор бериши лозим бўлади. Унинг киядиган кийими ҳалол касб билан топилган бўлиши ва уни кийиш шаръан ҳаром бўлмаслиги керак.\nПайғамбаримиз (соллаллоҳу алайҳи ва саллам) кийимнинг ораста, бежирим, камтаргина бўлишини тарғиб қилдилар. Эркакларни ҳарир, шойи, парча каби матолар, тилла каби матоҳлардан фойдаланишдан қайтарганлар. Самовий динларнинг ҳаммасида кийимларнинг содда, ихчам, ибодатга мувофиқ келадиган, бежирим, камтарона бўлиши талаб қилинади.\nУламолардан бири кийиниш борасида шундай деган экан: “Кийим кийишда аҳмоқлар устингдан кулмайдиган ва шариат билимдонлари айбламайдиган кийимни кий”.\nАлишер Навоий “Маҳбубул-қулуб” асарида бундай ёзган: “Эркакларининг ўзини кўз-кўз қилиш учун ясаниши хотинларнинг оройиш учун безанишлари кабидир. Аммо бу каби безанмоқ ҳар иккаласи учун ҳам номуносиб, хусусан, эркаклар учун кўпроқ шармандаликдир”.\nҲозирги пайтда айрим қиз-жувонлар ўртасида урф бўлганидай енги ва этаги калта, кўкси очиқ кийимлар, гавда ва аъзоларини “кўз-кўз” қилиб турувчи тор ва юпқа-харир кўйлаклар, энг ачинарлиси кўкрак, киндик ва болдирларини очиб, ҳаммага намойиш қилиб юришлар одобимизга мутлақо зиддир. Баъзи ёшларнинг чет эл урф одатларига кўр-кўрона тақлид қилиб, тор ва очиқ юпка кийимларни кийиб, ярим ёлонғоч ҳолатда баданларини реклама қилиш орқали “Оммавий маданият”нинг жирканч унсурларини тарқатаётганликлари ачинарли ҳолат. Бу ҳол юксак инсоний шарафни ерга уриш бўлиб, кўп асрлар давомида муқаддас Ислом динига амал қилиб, бутун дунёга илм зиёсини таратиб келган ота-боболаримиз ва уларни дунёга келтириб тарбия қилган момоларимиздан ҳар бир соҳада, жумладан кийиниш борасида ҳам улардан ўрнак олишиб, уларга муносиб авлод бўлишга ҳаракат қилмоғимиз зарурдир.\nКийинишига қараб, одамнинг ички дунёси ва маънавиятига баҳо бериш барча халқларда ҳам бор гап. Аждодларимиздан мерос — кийиниш маданияти ўзлигимизни англатишини, асрлар шиддатига дош берган иродамизни, сабру-қаноатимизни, пок умидларимизни ифода этишини унутмайлик. Миллий кийимлар ва безак турлари тарихимиз давомида шаклланган бўлса-да, кейинги пайтда турли ўзгаришларга юз тутаётгани сир эмас. Бу ҳол табиий. Лекин ўзгаришларни, янгиликларни оқилона қабул қилиш керак. Миллийлик инсон ботинида ҳам, зоҳирида ҳам сақланиб қолмоғи жуда муҳимдир.\nЭркак ҳам, аёл ҳам кийинишда, юриш-туришда ҳамиша ҳаёли бўлиши, иффатини асраши лозим. Жаҳон афкор оммаси наздида ҳурмат-эҳтиромга эга бу халқ – ўз миллий-диний қадриятларини йўқотмаган, уларни ҳимоя қила олган ва мумкин бўлса, замон талабларига мос равишда ривожлантирилган либослар ва бошқа санъат турларига эга халқдир.\nФарзандларининг қандай кийинишига, энг аввало, уларнинг ота-оналари эътиборли бўлиши лозим. Устоз ва мураббийларимиз ёшларга ҳар жиҳатдан намуна бўлишлари керак. Жумладан, кийиниш борасида ҳам.\nБиз инсонийлик ва маънавият бобида дунёга танилган улуғ зотларнинг авлодларимиз. Аллома Фаридиддин Аттор айтганларидек, навниҳол ўғил-қизларимиз хатолардан ўзларини узоқроқ тутсалар, оилалари обрўси учун ҳам, мамлакатимиз шаъни учун ҳам фойдадан холи бўлмайди. Халқимизнинг асрлар давомида шаклланган, миллий қадриятлар даражасига кўтарилган кийиниш одобига доир ажойиб удумлари борки, бугунги авлод вакиллари уларни ҳар қанча ўрганса, ибрат олса, арзийди.\nУМИ Хоразм вилояти вакили хотин-қизлар масалалари бўйича ёрдамчиси\nNext Post:МИССИОНЕРЛАРНИНГ ЖАМИЯТ ФАРАВОНЛИГИНИНГ ХАТАРЛАРИ


Ўзбекистонда автомобиллар статистикаси: экспорт камайган, импорт кескин ошган – Bugun.uz\nЖамият - 20:10 · 05.05.2022\nЎзбекистонда автомобиллар статистикаси: экспорт камайган, импорт кескин ошган\nДавлат статистика қўмитаси маълумотларига кўра, 2022 йилнинг январь–март ойларида 68 905 дона енгил автомобиль ишлаб чиқарилган. Енгил автомобиллар ишлаб чиқариш ҳажми 2021 йилнинг мос даври билан солиштирилганда 24 451 тага ошган.\n2022 йилнинг январь–март ойларида Ўзбекистон Озарбайжон, Тожикистон, Корея ва Ливанга 58 дона енгил автомобиль экспорт қилган. Бу кўрсаткич 2021 йилнинг мос даври билан солиштирилганда 8763 тага камайган.\n2022 йилнинг январь–март ойларида Ўзбекистон 21 та хорижий давлатдан қиймати 189,3 миллион долларга тенг бўлган 8508 та енгил автомобиль импорт қилган. Енгил автомобиллар импорти 2021 йилнинг мос даври билан солиштирилганда 5361 тага ёки 2,7 баробарга ошган.\nЎзбекистонга 3 ойда 455 та электромобиль импорт қилинган. Электромобиль импорти 2021 йилнинг мос даврига нисбатан 370 тага ёки 5,4 баробарга ошган.\nАввалроқ Ўзбекистон асосан қайси давлатларга енгил автомобиль экспорт қилаётгани айтилганди.